title: Fort Severn

text: Fort Severn (Fort Severn First Nation) on Hudsoninlahden etelärannalla pohjoisessa Ontariossa Kanadassa sijaitseva noin 400 asukkaan kylä. Kylän väestö muodostuu 90 perheestä, jotka asuvat 40 neliökilometrin alueella. Paikkakunnan nimitys virallisissa yhteyksissä on Fort Severn 89, sillä useimmilla Kanadan intiaanireservaateilla on numero nimen yhteydessä.


title: Fort Severn

text: Kylän ainoa maayhteys muuhun Kanadaan on talvitie Wapusk Trail, joka yhdistää Fort Severnin Manitobassa sijaitsevaan Gillamiin ja sitä kautta tieverkkoon. Tie on avoinna vain muutamien viikkojen ajan joka talvi. Muina aikoina kylän liikenneyhteydet ja tarvikekuljetukset hoidetaan lentokonein tai kesäisin proomuilla.


title: Fort Severn

text: Fort Severn oli yksi ensimmäisiä uuden mantereen kauppapaikkoja, ja sen perusti Hudson's Bay Company vuonna 1689 turkiskaupan tukikohdaksi. Severn River -joen suulla sijainnut linnoite joutui Pierre Le Moyne d'Ibervillen valtaamaksi jo 1690. Kauppapaikka rakennettiin uudelleen 1759, ja se on ollut toiminnassa siitä lähtien, ollen yksi Ontarion vanhimmista eurooppalaista alkuperää olevista asutuskeskuksista.


title: Fort Severn

text: Intiaanireservaatin paikaksi määriteltiin myöhemmissä sopimuksissa Rocksandin alue Severn- ja Sachigo-jokien yhtymäkohdassa. Reservaatti siirrettiin vuonna 1973 Severnjoen suulle Hudsoninlahden rannalle.


title: Herra

text: Herra on suomen kielessä esiintyvä saksalaisperäinen lainasana, jota keskiajalla käytettiin ritareiden ja pappien arvonimenä. Sittemmin (1800-luvun lopulla) herra-sanan (lyhenne hra) merkitys on laajentunut tarkoittamaan mitä tahansa arvostettua tai vaikutusvaltaista miespuolista henkilöä, tai yksinkertaisesti aikuista miespuolista henkilöä. Sanalla ”Herra” tarkoitetaan myös kristinuskon Jumalaa.


title: Ripaska

text: Ripaska tai kyykkytanssi () on ukrainalaisesta kansantanssiperinteestä peräisin oleva tanssi. "Tanssia ripaskaa" on myös sanonta toiminnasta, jossa jalkoja liikutellaan tavallista nopeammassa tahdissa. Aiemmin ripaskaksi sanotun soolotanssin tunnusmerkkinä oli nimenomaan kyykkyasento. Viime aikoina ripaskaksi on ryhdytty nimittämään itäisen kansanperinteen mukaista, improvisoivaa soolotanssia yleensä. Myös itäkarjalaisessa perinteessä on tanssimuotona ripaska, vepsäksi "karg" (vrt. suom. karkelo) tai karjalaksi "plässindä" (ven. пляска), jolla tarkoitetaan improvisaatiota. Miehen tanssin tarkoituksena on osoittaa naiselle miten hyvä työmies ja kekseliäs aviomies hänestä voisi tulla, toisaalta miesten kesken kilpaillaan teknisessä osaamisessa. Karg tanssitaan soolona ja se voi sisältää polkuja, potkuja, lyöntejä, huudahduksia, liikkumista eri tasoissa sekä akrobatiaa. Nainen vastaa miehelle yleensä joko siiputuksin tai poluin mutta huomioi aina kuitenkin miehen suorituksen.


title: Ripaska

text: Ripaskaa tanssitaan Suomessa karjalaisissa kansantansseissa, muun muassa katrilleissa. Pojilla on mahdollisuus näyttää niin rytmitajuaan, notkeuttaan kuin hyppyvoimaansakin – parhaimmillaan kaikkia näitä yhdessä. Ripaskassa on mahdollisuus improvisointiin, sillä karjalaisissa tansseissa tanssija voi luoda liikkeitä roolinsa tai tunnetilansa mukaan. Ripaskaa tanssitaan yleensä tilanteessa, jossa mies haluaa tehdä tanssitaidollaan tai viehätysvoimallaan vaikutuksen naiseen. Suomessa, eteläkarjalaisissa häissä soolotanssin perinne on paikoin elänyt 2000-luvulle asti.


title: Ripaska

text: Karjalaisessa ripaskassa ei jalkaa useinkaan heitetä korkealle slaavilaisten kansantanssijoiden tapaan. Liike on hillitympi ja ikään kuin hallitumpi, sillä tanssija pysyy melko matalalla ja nostaa lähinnä polvea, ei koko jalkaa. Venäläisessä perinteessä on ollut ammattimaisia miestanssijoita, jotka esiintyivät toreilla ja markkinoilla (vrt. sirkus). Tällöin pyrittiin näyttäviin temppuihin ja herättämään huomiota. Tätä ei kuitenkaan voi pitää kansantanssina vaikka vaikutteita onkin siirtynyt etenkin karjalaiseen perinteeseen.


title: Ripaska

text: Ripaskan SM-kisoja on pidetty lähes vuosittain Kaustisen kansanmusiikkijuhlilla. Kilpailussa on sarjoja eri-ikäisille.


title: Sodankylä (albumi)

text: Sodankylä on Maj Karman kuudes studioalbumi, joka julkaistiin 6. lokakuuta 2004. Se on ensimmäinen yhtyeen nykyisellä nimellä ilmestynyt täyspitkä albumi. Nimikappale "Sodankylä" on uudelleensanoitettu versio yhtyeen Kaukana puhelimista -debyyttialbumin kappaleesta "Don Säilän hyväksyntä". Albumi on yhtyeen viimeinen levy, jossa soittaa basisti V.V.V..


title: Sodankylä (albumi)

text: Kaikki kappaleet kirjoittanut Maj Karma.


title: Veikko Vehviläinen

text: Veikko Kalevi Vehviläinen (23. huhtikuuta 1920 Suonenjoki – 4. helmikuuta 1998 Suonenjoki) oli suomalainen sotilas ja Mannerheim-ristin ritari. Alikersantti Vehviläinen toimi jatkosodassa ryhmänjohtajana Jalkaväkirykmentti 9:ssä ja osallistui hyökkäysvaiheessa useisiin taisteluihin, joissa toiminnasta hänet nimitettiin 26. syyskuuta 1941 Mannerheim-ristin ritariksi numero 15. Mannerheim-ristin virallisissa nimitysperusteluissa mainitaan muun muassa Vehviläisen rohkeus ja kylmäverisyys alijohtajana sekä hänen ilmiömäinen nopeutensa ja taitavuutensa eri taisteluvälineiden käyttäjänä kaikissa taisteluissa.


title: Veikko Vehviläinen

text: Siviiliammatiltaan Vehviläinen oli maanviljelijä. Hänet ylennettiin luutnantiksi 16. helmikuuta 1962.


title: José Eulogio Gárate

text: José Eulogio Gárate Ormaechea (s. 20. syyskuuta 1944 Buenos Aires, Argentiina) on espanjalainen entinen jalkapalloilija.


title: José Eulogio Gárate

text: Gárate syntyi Argentiinassa baskisukuiseen perheeseen ja varttui Espanjan Baskimaassa pienessä Eibarin kaupungissa, jossa aloitti pelaajauransa paikallisseura SD Eibarissa. Koska baskijalkapalloilun johtotähti Athletic Bilbao ei osoittanut kiinnostusta nuorta Gáratea kohtaan, hän siirtyi vuonna 1966 pääkaupungin Atlético Madridiin. Atléticon riveissä Gárate voitti Espanjan pääsarjamestaruuden kolme kertaa (1970, 1973 ja 1977), Espanjan cupin kaksi kertaa (1972 ja 1976) sekä kerran Intercontinental Cupin (1974). Atéticossa nuori kärkipelaaja oli alusta alkaen taitavien ja kokeneiden pelaajien, kuten esimerkiksi Luis Aragonésin, Adelardon, Javier Iruretan ja Ufarten, ympäröimä. Tulokset olivat sen mukaisia: Gárate voitti pääsarjan maalikuninkuuden kolmasti peräkkäin vuosina 1969, 1970 ja 1971. Koko urallaan hän teki 109 maalia 241 pääsarjaottelua. Gárate joutui jättämään pelikentät vuonna 1977 vasta 32-vuotiaana vaikean polvitulehduksen seurauksena.


title: José Eulogio Gárate

text: Espanjaa Gárate edusti kaikkiaan 18 kertaa tehden viisi maalia. Hänen maajoukkueuransa aikana (1967–1975) Espanja ei selviytynyt yhteenkään arvoturnaukseen.


title: José Eulogio Gárate

text: Gárate tunnettiin nopeana ja taitavana viimeistelijänä, joka ei antanut yhtäkään vastustajan puolustuksen virhettä anteeksi. Hänen lempinimensä "El Ingeniero del Área" () viittaa yhtäältä hänen kylmiin ja suoraviivaisiin otteisiinsa vastustajan maalin edustalla ja toisaalta hänen insinööriopintoihinsa, jotka takasivat hänelle ammatin ja toimeentulon peliuran päättymisen jälkeen.


title: Henry Fuseli

text: Henry Fuseli (saks. "Johann Heinrich Füssli") (6. helmikuuta 1741 Zürich – 16. huhtikuuta 1825 Putney, Surrey) oli saksalais-sveitsiläistä syntyperää oleva brittiläismaalari ja taidekirjailija.


title: Henry Fuseli

text: Fuseli syntyi Zürichissä toisena perheen kahdeksastatoista lapsesta. Hänen isänsä oli muotokuvamaalari Johann Caspar Füssli (1706–1782), joka halusi poikansa työskentelevän kirkolle ja lähetti tämän Collegium Carolinum -yliopistoon Zürichiin. Siellä Henry tapasi Johann Kaspar Lavaterin ja heistä tuli hyvät ystävät.


title: Henry Fuseli

text: Valmistuttuaan papiksi vuonna 1761 Fuselin täytyi lähteä maasta autettuaan Lavateria paljastamaan epäoikeudenmukaisen tuomarin, jonka perhe tahtoi myöhemmin kostaa teon. Fuseli matkusti ensin Saksan läpi ja päätyi lopulta vierailulle Englantiin vuonna 1765, jossa elätti itsensä satunnaisella kirjoittelulla. Hän tutustui Joshua Reynoldsiin, jolle näytti piirroksiaan. Reynoldsin kehotuksesta Fuseli omistautui täysin taiteelle. Vuodet 1770–1778 hän vietti Italiassa, missä hän perehtyi erityisesti Michelangeloon. Hän muutti nimensä Füsslistä Fuseliksi, koska se kuulosti italialaisemmalta.


title: Henry Fuseli

text: Vuoden 1779 alussa Fuseli palasi Britanniaan pysähtyen matkallaan Zürichissä. Siellä Alderman Boydell tarjosi hänelle työtä ja Fuseli maalasi hänen galleriaansa useita teoksia. Hän myös julkaisi englanninkielisen version ystävänsä Lavaterin fysiognomiaa käsittelevästä teoksesta. Lisäksi Fuseli avusti William Cowperia valmistelemaan Homeroksen tekstien käännöksiä.


title: Henry Fuseli

text: Vuonna 1788 Fuseli avioitui Sophia Rawlinsin kanssa, joka oli alun perin yksi hänen malleistaan ja pian tämän jälkeen hän osallistui Royal Academyn (kuninkaallinen taideakatemia) toimintaan Lontoossa. Kaksi vuotta myöhemmin hänestä tehtiin akateemikko eli merkittävä taideyhteisön jäsen. Vuonna 1799 Fuseli järjesti näyttelyn, jossa oli sarja John Miltonin teosten innoittamia töitä. Teokset olivat valmistuneet yhdeksän vuoden ajanjaksolla ja Miltonin aihepiireihin lukeutuvia töitä oli 47, joista monet hyvinkin kookkaita. Vuoden kestänyt näyttely ei kuitenkaan menestynyt kaupallisesti. Vuonna 1799 Fuseli kuitenkin nimitettiin maalaustaiteen professoriksi akatemiassa. Neljä vuotta myöhemmin hän erosi virastaan mutta palasi siihen taas vuonna 1810 jatkaen työtään kuolemaansa saakka.


title: Henry Fuseli

text: Fuseli kuoli vuonna 1825 Putney Hillissä 84 vuoden iässä ja haudattiin St Paulin katedraaliin. Ennen kuolemaansa hän oli jo kartuttanut omaisuuttaan ja kuolikin melko varakkaana miehenä.


title: Said and Done

text: Said and Done on irlantilaisen poikabändi Boyzonen ensimmäinen studioalbumi. Se julkaistiin vuonna 1995.


title: Said and Done

text: Albumilta julkaistiin viisi singleä, joista ensimmäinen oli Osmonds-cover "Love Me for a Reason". Se nousi listaykköseksi Irlannissa kesällä 1994 ja joulukuussa kakkoseksi Britanniassa. Kappaleen valitsi yhtyeen manageri Louis Walsh levy-yhtiön vastustuksesta huolimatta. Toinen julkaisu oli alkuperäinen "Key to My Life" ja se nousi kolmanneksi Britannian listalla huhtikuussa 1995 kuten myös "So Good" kyseisen vuoden elokuussa. Cat Stevens -cover "Father and Son" sijoittui toiseksi marraskuussa 1995 ja viimeinen julkaisu "Coming Home Now" neljänneksi maaliskuussa 1996.


title: Said and Done

text: Kaikkiin kappaleisiin kuvattiin musiikkivideot Irlannissa. "Key to My Life" muistetaan ainoana Boyzone-videona, jossa oli selvä juoni ja "So Good" ainoana videona, jossa tanssittiin. Viimeksi mainittu edusti myös yhtyeen harvoja nopetempoisia pop-kappaleita. "Coming Home Now" -videossa nähtiin teeman mukaisesti paljon Dublinin maisemaa, muun muassa kaupungin läpi virtaava Liffey-joki. Kyseisessä kappaleessa kuultiin myös jonkin verran Keithin ja Shanen laulua. Myöhemmin Ronan ja Stephen lauloivat pääosuudet singlejulkaisuilla.


title: MyGrain

text: MyGrain on helsinkiläinen melodista death metalia soittava yhtye.


title: MyGrain

text: MyGrainin perustivat kesällä 2004 aikaisemmin New Science Band -nimiseen yhtyeeseen kuuluneet Tommy, Resistor ja Matthew. Levy-yhtiö Spinefarm kiinnostui yhtyeestä huhtikuussa 2005 ilmestyneen "The Red Frame" -demon jälkeen ja osapuolet solmivat pian levytyssopimuksen. MyGrainin esikoisalbumi "Orbit Dance" julkaistiin Spinefarmin kautta huhtikuussa 2006. Helmikuussa 2008 ilmestynyt seuraaja "Signs of Existence" sijoittui Suomen albumilistalla parhaimmillaan sijalle 32.


title: MyGrain

text: "Signs of Existencen" julkaisun jälkeen kitaristi Matthew jäi pois yhtyeestä. Hänet korvasi Teemu ”Mr. Downhill” Ylämäki, jonka aiempi yhtye Misery Inc. oli lopettanut toimintansa samoihin aikoihin. Vuonna 2011 julkaistiin yhtyeen omaa nimeä kantava albumi "MyGrain", joka sijoittui julkaisuviikollaan albumilistan sijalle 23.


title: MyGrain

text: Yhtye lopetti toimintansa vuonna 2015, mutta teki paluun vuonna 2018.


title: Pelton-turbiini

text: Pelton-turbiini on impulssiturbiineihin kuuluva vesiturbiini.


title: Pelton-turbiini

text: Pelton-turbiini on nimetty sen merkittävän kehittäjän Lester A. Peltonin (1829–1908) mukaan. Pelton on Lester A. Peltonin perustaman yrityksen tuotemerkki ja nykyisin myös yleisnimitys vastaavanlaisille turbiineille.


title: Pelton-turbiini

text: Putkessa olevan vesipatsaan hydrostaattinen paine muutetaan suuttimella liike-energiaksi. Vesisuihku ohjataan turbiinin juoksupyörän kuppeihin tangentiaalisesti. Kupit muuttavat suihkun suuntaa ja vähentävät sen energiaa. Vastavuoroisesti suihku aiheuttaa kuppeihin impulssin, joka pyörittää turbiinia.


title: Pelton-turbiini

text: Lähes kaikki suihkun hyödynnettävissä oleva energia kuluu ensimmäisessä vaiheessa, joten pelton-turbiineissa on vain yksi siivistö.


title: Ellinor Rafaelsen

text: Ellinor Rafaelsen on norjalainen kirjailija, joka on syntynyt vuonna 1945. Uransa hän aloitti kirjoittamalla vuosikerran verran jatkokertomuksia aikakauslehtiin. Ensimmäinen romaani "Peanøtter og champagne" ilmestyi 1989.


title: Ellinor Rafaelsen

text: Rafaelsen on kirjoittanut moniosaiset sarjat "Amulettens kraft", "Nordlysets døtre" ja "Hittebarnet Alicia", joita on ilmestynyt parhaimmillaan useampikin osa vuodessa. Lisäksi hän on kirjoittanut joitakin yksittäisiä romaaneja sekä lasten- ja nuortenkirjoja, kuten "Marte"-sarjan.


title: Ellinor Rafaelsen

text: Tunnetuimpia Rafaelsenin kirjoista on kuitenkin "Katja"-sarja, jotka ovat ainoita suomennettuja kirjoja häneltä.


title: A Saucerful of Secrets

text: A Saucerful of Secrets on Pink Floydin toinen albumi. Albumi äänitettiin EMI:n Abbey Roadin studioissa aikana elokuu 1967–huhtikuu 1968.


title: A Saucerful of Secrets

text: "A Saucerful of Secrets" on viimeinen Pink Floyd-albumi, jota mielenterveysongelmista kärsinyt Syd Barrett oli mukana tekemässä ennen eroaan yhtyeestä maaliskuussa 1968, hän oli mukana ainoastaan kappaleissa ”Remember a Day”, ”Set the Controls for the Heart of the Sun” ja ”Jugband Blues”, joissa jälkimmäisessä hän laulaa päävokaalit. Kappaleet ”Scream Thy Last Scream” ja ”Vegetable Man” nauhoitettiin myös albumin sessioissa, joissa Barrett oli myös mukana, mutta kappaleita ei ole virallisesti julkaistu missään muodossa. Nämä aiottiin julkaista Barrettin kokoelmalla "Opel", mutta itse yhtye ei tähän suostunut. David Gilmour liittyi yhtyeeseen levyn teon aikana tammikuussa 1968, joten albumi on kokoelmien lisäksi ainoa julkaisu, jolla yhtyeen kaikki viisi jäsentä esiintyvät.


title: A Saucerful of Secrets

text: Kappale ”Corporal Clegg” on yhtyeen ensimmäinen sotaan epäsuorasti liittyvä kappale, joka kertoo korpraali Cleggistä, joka ”voitti” itselleen puujalan sodassa. Kappale on myös sikäli harvinainen, että Gilmourin ohella kappaleen päälaulajana toimii yhtyeen rumpali Nick Mason.


title: A Saucerful of Secrets

text:
Albumin kansikuva on Storm Thorgersonin ja Aubrey Powellin perustaman Hipgnosis-työryhmän ensimmäinen teos. Se pyrki jäljittelemään Pink Floydin valoshow’n vaikutusta kerrostaessaan kolmetoista kuvaa. Albumin kannessa on muun muassa heikosti näkyvä infrapunakuva yhtyeen jäsenistä, sekä kuvia aurinkokunnan planeetoista, eläinradasta ja Marvel-kustantamon supersankarista, Tohtori Oudosta.
Vierailijat


title: Nikkelimetallihydridiakku

text:
Nikkelimetallihydridiakku (lyh. NiMH tai Ni-MH) on yksi yleisesti käytössä oleva akku. Sen toiminta on hyvin samanlaista kuin aikaisemmin hyvin suosituissa nikkelikadmiumakuissa (NiCd). Akkujen positiiviset elektrodit ovat nikkelihydroksidia, kuten nikkelikadmiumakuissakin, kun taas negatiiviset elektrodit ovat vetyä absordoivia metalliseoksia. Nikkelimetallihydridiakkujen varauskapasiteetti voi olla kaksi tai kolmekin kertaa suurempi kuin vastaavan kokoisen nikkelikadmiumakun, ja energiatiheyskin lähenee litiumioniakkujen tiheyttä.
Nikkelimetallihydridiakun negatiivisella elektrodilla tapahtuva reaktio on
HO + M + e OH + MH,
jossa latausreaktio on vasemmalta oikealle ja purkureaktio toiseen suuntaan.
Positiivisen elektrodin reaktiossa syntyy nikkelihydroksidia seuraavan reaktion mukaisesti:
Ni(OH) + OH NiO(OH) + HO + e.


title: Nikkelimetallihydridiakku

text: Kaavoissa ja akun nimessä esiintyvä metalli tarkoittaa itse asiassa usean metallin yhdistettä. Tähän tarkoitukseen on kehitetty useita eri seoksia, mutta ne jakautuvat pääsääntöisesti kahteen kategoriaan. Yleisempi näistä on AB5-seos, jossa A on harvinaisista maametalleista lantaanista (La), cerium (Ce), neodyymi (Nd) ja praseodyymi (Pr) koostuva seos. B taas on nikkeliä, kobolttia (Co), mangaania (Mn) ja/tai alumiinia (Al). Toinen vaihtoehto on AB2, missä A on titanium ja/tai vanadiini ja B zirkonium tai nikkeli, johon on lisätty kromia, kobolttia, rautaa tai mangaania.


title: Nikkelimetallihydridiakku

text:
Ensimmäiset kuluttajakäyttöön tarkoitetut nikkelimetallihydridiakut tulivat markkinoille vuonna 1989. Vuonna 2008 maailmassa oli jo yli kaksi miljoonaa nikkelimetallihydridiakun sisältävää hybridiautoa.
Nikkelimetallihydridiakun tyypillinen energia painokiloa kohti vaihtelee 270–360 kJ/kg välillä riippuen akun koosta. Tämä on huomattavasti enemmän kuin nikkelikadmiumakuilla (144–216 kJ/kg) ja on melko lähellä litiumioniakkujen vastaavaa arvoa (360–575 kJ/kg). Myös nikkelimetallihydridiakkujen tilavuudellinen energiatiheys on huomattavasti suurempi, kuin nikkelikadmiumakuissa, ja lähes yhtä hyvä kuin litiumioniakuissa.
Suurin käyttökohde nikkelimetallihydridiakuille ovat pienet, uudelleenladattavat akut, jotka olivat ennen nikkelikadmiumakkuja. Nikkelimetallihydridiakut ovat erittäin yleisiä uudelleen ladattavissa AA-paristoissa. Nikkelimetallihydridiakkujen isoin heikkous on niiden itsepurkautuminen, joka on voimakasta. Tyypillinen nikkelimetallihydridiakku menettää 4 prosenttia sen varauksesta päivässä, kun sitä ei käytetä. Tätä varten vuonna 2005 akusta kehitettiin uusi versio, joka purkautuu huomattavasti hitaammin. Esimerkiksi saksalainen Fischer Amps -akkuvalmistaja ilmoittaa itsepurkautumisen olevan 15 prosentin luokkaa per kuukausi.


title: Nikkelimetallihydridiakku

text: Autonvalmistajan General Motorsin kehittäessä EV1-sähköautomalliaan se hankki omistukseensa määräävän osuuden Ovonics-yhtiön akkuvalmistuksesta ja -kehityksestä saaden samalla haltuunsa ko. yhtiön kehittämän NiMH-akun patentit. NiMH-akkuja oli otettu käyttöön mm. toisen sukupolven EV1:ssä, ja ajomatka oli kivunnut niiden avulla jo yli 200 kilometriin. General Motors myi piakkoin osuutensa Ovonicsista öljy-yhtiö Texacolle. Akkuja tätä nykyä valmistava Cobasys on väitteiden mukaan kieltäytynyt antamasta suurikokoisia NiMH-akkuja sähköautokäyttöön ja on patentin haltijana estänyt Panasonicin yrityksen tuoda maahan sähköautoihin soveltuvia akkuja. Tarkat lisensointiehdot ovat salaisia, mutta yleisen arvion mukaan ”suurikokoisia” NiMH-akkuja saa valmistaa lisenssillä vain hybridiautoihin.


title: Varberg

text: Varberg on entinen kaupunki ja nykyinen Varbergin kunnan keskustaajama. Varberg sijaitsee Hallandin läänissä ja Hallandin maakunnassa Ruotsissa. Luonnonmaantieteellisesti ilmaistuna kaupunki sijaitsee maan lounaisrannikolla Kattegatin itärannalla. Keskustaajaman asukasluku oli 27 602 henkeä vuoden 2010 lopussa.


title: Varberg

text: Ensimmäinen maininta Varbergin kaupungista on vuodelta 1343, jolloin sen nimi oli "Getakärr". Varberg on vilkas matkailu- ja kauppakaupunki. Sen satamasta on lauttayhteys Tanskan puolelle Grenåhon.


title: Varberg

text: Varberg on Uudenkaupungin ystävyyskaupunki.


title: Varberg

text: Varberg on aiemmin tunnettu siellä valmistetuista Monark- ja Crescent-merkkisistä polkupyöristä. Nykyään tehtaan nimi on Cycleurope. Varbergin sataman kautta kulkee vuosittain noin 2 miljoonaa tonnia rahtia. Kaupungissa sijaitsee myös Ruotsin suurin kenkien maahantuontikeskus. Ringhalsin ydinvoimala sijaitsee 20 kilometrin etäisyydellä kaupungista. Se on kaupungin kolmanneksi suurin työnantaja.


title: Varberg

text: Kunnassa on perheille sopiva vierailupaikka Fun City, joka on huvipaikka, jossa on mm. vesipuisto, tivoli ja eläintarha. Lisäksi voi käydä tutustumassa vaikkapa ekomuseoon. Tunnettu paikka on myös Varbergin linnoitus.


title: Varberg

text: Varbergin kaupunkikuvaa arvostetaan niin, että esimerkiksi vuonna 2017 kaupunki oli 20 ehdokkaan joukossa Arkitekturupproret-blogin () yleisöäänestyksessä Ruotsin kauneimmasta kaupungista.


title: Turingin testi

text: Turingin testi eli Turingin koe on Alan Turingin vuonna 1950 esittämä tapa kysymyksen "voivatko koneet ajatella?" ratkaisuun. Koe on tarkoitettu mittaamaan tekoälyn ihmismäisyyttä asettamalla se keskustelemaan kokeen tarkkailijana toimivan ihmisen kanssa. Ajatuksena on, että tietokone on älykäs, jos sen vastauksia ei pysty erottamaan ihmisen vastauksista, eli tarkkailija ei osaa sanoa, onko keskustelukumppani ihminen vai kone. Turingin testin läpäisevä tekoäly onnistuu siis ainakin vaikuttamaan ajattelevalta. Jotta kokeen kielellisiä taitoja mittaava universaali luonne säilyisi, toteutetaan se tekstipohjaisesti.


title: Turingin testi

text: Alan Turing kuvasi tekoälytestin 1950 ilmestyneessä julkaisussaan "Computing machinery and intelligence". Testiä alettiin myöhemmin kutsua hänen mukaansa. Siitä on tullut tekoälytutkimuksen klassikko.


title: Turingin testi

text: Turingin testin alkusysäyksenä oli tarve pystyä esittämään kysymys "voivatko koneet ajatella" siten, ettei törmättäisi käsitteiden "kone" ja "ajattelu" määrittelyongelmiin. Alan Turing kuvaili artikkelissaan käytännöllisen kokeen, jossa hyödynnettävät käsitteet ovat yksiselitteisiä. Testin innoituksena on matkimispeli, jossa mies ja nainen yrittävät tekstivälitteisesti kysymyksiin vastaamalla uskotella muille olevansa toista sukupuolta kuin ovat. Turingin versiossa kuvataan tällaisen pelin tilanne, jossa sekä mies että nainen yrittävät osoittaa olevansa naispuolisia, ja kuvitellaan, mitä tapahtuisi, jos esimerkin miehen tilalle vaihdettaisiin kone. Turing kysyy, pystyisikö kone esittämään uskottavasti ihmistä tällaisessa viestien vaihdossa.


title: Turingin testi

text: Turingin testi yksinkertaistetaan käytännössä kysyjän ja vastaajan kahdenväliseksi kommunikaatioksi, vastaajan ollessa joko ihminen tai ihmistä esittävä kone. Turingin artikkelissaan esittelemässä alkuperäisessä matkimispelissä on kolme osanottajaa, kysyjä ja kaksi vastaajaa, joista esimerkissä toinen yrittää näytellä jotain muuta kuin on, toisen yksinkertaisesti yrittäessä todistaa olevansa sitä mitä on. Testin periaatteen kannalta pelaajien määrä ei ole tärkeä, kunhan siinä vain on kysyjä ja olemukseltaan tuntematon vastaaja.


title: Turingin testi

text: Turingin testin tarkoitus on selvittää tietokoneen ihmismäisen kielellisen kommunikaation kykyä, joten kommunikaatioväline ei ole olennainen. Testi toteutetaan siis kirjallisesti, kokeentekijän esimerkiksi kirjoittaessa kysymyksensä näppäimistöltä ja saadessa vastaukset tekstinä näyttöpäätteelle. Näin ei aseteta vaatimuksia erillisille viestinlaitteille, kuten puhesyntetisaattoreille, jotka olisivat epäolennaisia testattavan asian eli koneen älykkyyden kannalta. Tähän liittyvä sovellus on totaalinen Turingin testi, jossa hyödynnetään ääni- ja videosignaalia ja kone (robotti) ei ole ulkonäöltään tai ääneltään erotettavissa ihmisestä, sen lisäksi että läpäisee tavallisen Turingin testin.


title: Turingin testi

text: Ennen Turingia ei koneiden ajattelukyvyn testaamiseen ollut esitetty helppotajuista koetta. Koneiden ajattelu oli kuitenkin suosittu keskustelunaihe, ja sekä sen puolesta että sitä vastaan oli käytetty puheenvuoroja. Niinpä Turing käsitteli artikkelissaan joitakin vastaväitteitä, joilla hänen koettaan voitaisiin kritisoida, ja vastasi niihin: Usein esitetty kritiikki Turingin testiä kohtaan toteaa, että se, vaikkakin mielenkiintoinen, ei ole käyttökelpoinen määrittelemään koneen älykkyyttä tai ajattelua ainakaan seuraavista syistä: ensinnäkin testin läpäisevä kone voi kyllä matkia ihmisen keskustelukäyttäytymistä, mutta olla silti vailla älykkyyttä, seuraten vain nokkelasti määriteltyjä sääntöjä. Tekoälytutkimuksessa tähän vastataan joskus, ettemme voi tietää, seuraavatko ihmisetkin tällaisia sääntöjä. Esimerkki kritiikistä on John Searlen kiinalaisen huoneen argumentti. Toiseksi, kone voi hyvinkin olla älykäs, vaikkei osaisikaan kommunikoida ihmisen lailla. Kolmanneksi, monet älykkäinä pidetyt ihmisetkin, esimerkiksi lapset tai lukutaidottomat, saattaisivat epäonnistua testissä.


title: Turingin testi

text: Edellisiin liittyen huomautetaan usein myös, että vaikka Turingin testi antaisikin hyvän määritelmän älykkyydelle, ei se silti välttämättä kerro mitään koneen mahdollisesta tietoisuudesta, ajattelusta tai sen toiminnan intentionaalisuudesta. Sangen yleisen näkemyksen mukaan älykkyys ei edellytä tietoisuutta, mahdollisesti näin on toisin päinkin. Monilla nykyaikaisilla tekoälysovelluksilla on älykkyyttä siinä mielessä, että ne oppivat asioita, mutta mitä ilmeisimmin niiltä silti puuttuu tietoisuus, eivätkä ne toimi intentionaalisesti.


title: Turingin testi

text: Turing käytti alkuperäisessä artikkelissaan nimitystä matkimispeli (engl. "imitation game") sekä ehdottamalleen testille että miesten ja naisten pelaamalle pelille. Turing kuoli jo 1954, mutta testistä nykyään yksinomaisesti käytetty nimi Turingin testi (engl. "Turing test") ilmaantuu käyttöön vasta paljon myöhemmin. Nimen on mahdollisesti keksinyt, ja ainakin tuonut yleiseen käyttöön Arthur C. Clarke klassikoksi muodostuneessa science fiction -romaanissaan "2001 Avaruusseikkailu" (1968), jossa sitä käytetään HAL 9000 -tietokoneen yhteydessä.


title: Turingin testi

text: Turingin testi sai ensin huomiota lähinnä filosofian tutkijoilta, osittain siksi, että alkuperäinen essee "Computing machinery and intelligence" ilmestyi filosofian aikakauskirjassa "Mind". Tieteelliset viittaukset testiin ovat 1960- ja 70-luvuilla filosofisissa artikkeleissa, vasta 1980-luvulta alkaen kiinnostus siihen suureni käytännön tekoälypiireissä.


title: Turingin testi

text: Erilaisista testille esitetyistä vaihtoehdoista varteenotettavin on ehkä Lovelacen testi, joka perustuu siihen, ettei tarkkailija pysty selittämään tapaa, jolla kone on tulosteensa tuottanut. Turingin testiä kohtaan esitetystä kritiikistä huolimatta se on ensimmäisenä tekoälytestinä säilyttänyt asemansa myös niistä kuuluisimpana.


title: Turingin testi

text: Sellainen koe, jossa roolit on vaihdettu esimerkiksi niin, että ihminen matkii konetta, on käänteinen Turingin testi.


title: Turingin testi

text: Ihmistä matkivan sovelluksen kuulustelu voidaan rajoittaa jollekin tarkalle erikoisalalle. Tällaisessa testissä koneen tulee pystyä matkimaan kyseisen erikoisalan asiantuntijaa vain tämän alan puitteisiin rajatussa keskustelussa.


title: Turingin testi

text: Eräs muunnelma on ns. "Minimum Intelligent Signal Test", jossa vastaukset ovat pelkästään binäärisiä eli kaksiarvoisia; siis kyllä/ei tai oikein/väärin.


title: Turingin testi

text: Käänteisen Turingin testin yksi muoto perustuu joidenkin tutkijoiden esittämään ajatukseen mielestä "mielentunnistuslaitteena". Koneen haasteena olisi tässä selvittää, keskusteleeko se ihmisen vai toisen koneen kanssa. Tämä on huomattavasti pidemmälle viety tehtävä kuin se, jota Turing alun perin lähti selvittämään, mutta saattaisi olla riittävä kriteeri selvittämään, ajatteleeko kone samalla tavoin kuin ihminen.


title: Turingin testi

text: Paitsi alkuperäinen testi, on myös totaalinen Turingin testi science fiction -kirjallisuudessa hyödynnettyä materiaalia. Tunnettu esimerkki on Philip K. Dickin romaani "Palkkionmetsästäjä" ("Do Androids Dream of Electric Sheep?") (1968), josta on tehty elokuva "Blade Runner" (1982). Romaanin kuvaamassa läheisessä tulevaisuudessa keinotekoiset ihmisen näköiset replikantit ovat käytännössä erottamattomia ihmisestä. Replikantit pyritään tunnistamaan Voight-Kampffin testillä, joka testaa testattavan empaattisuutta, johon replikanttien ei uskota kykenevän.


title: Turingin testi

text: Useiden tietokoneohjelmien on väitetty läpäisseen Turing-testin. Kyse on poikkeuksetta ollut chatbot-tyyppisistä tietokoneohjelmista, jotka on ohjelmoitu käymään alkeellista keskustelua kykenemättä kuitenkaan syvempään ajatteluun, ja siksi näillä tietokoneohjelmilla ei ole ollut muita sovelluksia kuin viihde ja suppeasti muotoiltujen Turing-testien läpäisy-yritykset.


title: Turingin testi

text: Vuonna 1991 julistettiin jaettavaksi Loebner-palkinto sovellukselle, joka tuomarien mielestä läpäisee Turingin testin; sitä ei ole kesäkuuhun 2014 mennessä jaettu kenellekään. Lokakuussa 1992 järjestetyssä testissä arvioitiin 6 tietokoneohjelman ja kahden ihmisen ihmisyyttä rajoitetuista aiheista käytyjen keskusteluiden perusteella. Hölynpölyistä (engl. whimsical) keskustelua käyvää tietokoneohjelmaa moni arvioija piti ihmisenä .


title: Turingin testi

text:
Vuonna 2011 Cleverbot-niminen chatbot äänestettiin 59,3 prosenttisesti ihmiseksi Intiassa järjestetyssä Turing-testissä.
Vuonna 2012 UT²- ja MirrorBot-nimiset chatbotit saavuttivat kumpainenkin 52 prosentin ihmisyyslukeman University of Texas at Austin:ssa järjestetyssä testissä .


title: Turingin testi

text: Kesäkuussa 2014 näyttävästi julkisuuteen päässyt "Eugene Goostman", 13-vuotiaaksi ukrainalaiseksi pojaksi esitelty chatbot vakuutti 33 prosenttia arvioijista ihmisyydestään. Kokeen suoritti brittiläinen Royal Society of London -tiedeakatemia. "Goostmanin" suunnittelivat Yhdysvalloissa asuva venäläissyntyinen Vladimir Veselov ja Venäjällä asuva ukrainalaissyntyinen Eugene Demtsenko. Eugene Goostman oli osallistunut samankaltaisiin Turing-testeihin useana aikaisempana vuonna huonommalla menestyksellä.


title: Jippu

text: Jippu (oikealta nimeltään Meri-Tuuli Elorinne, ent. Kankainen, s. 10. syyskuuta 1985 Helsinki) on suomalainen laulaja-lauluntekijä. Hänen tunnetuimpia kappaleitaan ovat ”Kii”, ”Enkelten kaupunki”, ”Kaksi kauneinta” ja ”Eva (Nukutaan kielletyllä iholla)” sekä Samuli Edelmannin kanssa levytetty duetto ”Jos sä tahdot niin”.


title: Jippu

text: Jippu kiinnitettiin keväällä 2005 ensimmäisenä artistina tammikuussa 2005 aloittaneeseen HMC-levy-yhtiöön (nykyisin osa Warneria). Hän julkaisi syksyllä 2005 esikoissinglensä ”Kii”, joka oli myös "FC Venus" -elokuvan tunnuskappale. Esikoisalbumi "Salaisuuksia, joita yksinäiset huutaa unissaan" julkaistiin syyskuussa 2006 ja se myi vuonna 2008 kultaa. Albumi vietti Suomen virallisella albumilistalla 22 viikkoa, parhaimmillaan sijalla 12 (6/2007). Jippu palkittiin vuoden 2006 parhaan debyyttialbumin Emma-palkinnolla alkuvuodesta 2007.


title: Jippu

text: Jippu osallistui Eurovision laulukilpailujen 2008 Suomen karsintaan kappaleella ”Kanna minut”. Kappale ei kuitenkaan menestynyt karsinnoissa ja putosi jatkosta. ”Kanna minut” sisältyi 2. huhtikuuta 2008 julkaistulle toiselle albumille, "Kuka teki minusta tän naisen". Albumi nousi ilmestymisviikollaan Suomen virallisen albumilistan ensimmäiselle sijalle. Albumi on myynyt kultaa.


title: Jippu

text: Loppuvuodesta 2009 Jippu julkaisi yhdessä Samuli Edelmannin kanssa singlen ”Jos sä tahdot niin”, joka oli tammikuussa 2010 ensi-iltansa saaneen "Jos rakastat" -elokuvan tunnuskappale. Singlestä kasvoi alkuvuoden 2010 aikana suuri listahitti. Se oli singlelistalla yhteensä 31 viikkoa ja latauslistalla 41 viikkoa. Kappaleen menestymisen myötä Jippu ja Samuli julkaisivat kokonaisen albumin yhdessä. Maltalla kesällä 2010 äänitetty "Pimeä onni" -albumi julkaistiin marraskuussa 2010. Duettolevyä on myyty yli 24 000 kappaletta ja se on ylittänyt platinalevyrajan.


title: Jippu

text: Jipun kolmas levy "Väärinpäin lentävät linnut" julkaistiin 25. huhtikuuta 2012. Albumi ei menestynyt edellisten albumien kaltaisesti. Albumi vietti albumilistalla 12 viikkoa, eikä se toistaiseksi ole myynyt kultalevyyn oikeuttavaa määrää.


title: Jippu

text: Jippu julkaisi 7. marraskuuta 2014 joululevyn "Rakkauden joulu".


title: Jippu

text: Lokakuussa 2016 Jippu julkaisi singlen ”Made in Heaven”, jolla on mukana räppäri Mikaveli; Samanniminen albumi julkaistiin 11. marraskuuta 2016.


title: Jippu

text: 11-vuotiaana Jippu oli mukana The Kids -yhtyeessä.


title: Jippu

text: Jippu osallistui syksyllä "Tanssii tähtien kanssa" -ohjelman 7. tuotantokaudelle tanssiparinaan tanssinopettaja Juri Trosenko. He karsiutuivat ensimmäisessä pudotuksessa 30. syyskuuta 2012.


title: Jippu

text: Jipun isä on oopperalaulaja Jorma Elorinne, ja hänen kauttaan musiikki on ollut mukana Jipun elämässä jo pienestä pitäen. Hänen veljensä on Villemarkus Elorinne. Arto Merisalo on Jipun kasvatti-isä. Jippu sai esikoislapsensa miesystävänsä Sami Putikan kanssa lokakuussa 2014. Pari avioitui poikansa kastejuhlassa.


title: Jippu

text: Nykyään Jippu toimii evankelistana Turun Mikaelinseurakunnassa.


title: Emma Normandialainen

text: Emma Normandialainen (n. 988 – 6. maaliskuuta 1052) oli Normandian herttuan Rikhard I Pelottoman tytär tämän toisesta avioliitosta Gunnoran kanssa ja kahden Englannin kuninkaan aviopuoliso. Emma oli aluksi naimisissa Englantia hallinneen Ethelred II Neuvottoman kanssa vuodet 1002–1016 ja tämän kuoltua tanskalaisen Knuut Suuren kanssa (1017–1035), joka Englannin lisäksi hallitsi myös Tanskaa ja Norjaa.


title: Emma Normandialainen

text: Emman ja Ethelredin poika, Edvard Tunnustaja, hallitsi Englannin kuninkaana, samoin Knuutin ja Emman poika Knuut III Hardeknut. Myös hänen kahdesta poikapuolestaan tuli Englannin kuninkaita.


title: Fernão Lopes

text: Fernão Lopes (n. 1380–1459) oli portugalilainen kronikoitsija. Hän kirjoitti Portugalin historian lisäksi Portugalin kuninkaiden elämäkertoja.


title: Fernão Lopes

text: Lopes syntyi vuoden 1380 tienoilla ja kävi katedraalikoulun Lissabonissa. Hänet nimitti virkaansa Portugalin Edvard I. Lopesilla oli poika, joka kuoli ollessaan vankeudessa noin vuonna 1443.


title: Southamptoninsaari

text: Southamptoninsaari on suuri saari Hudsoninlahden luoteisosassa Kanadassa. Se on osa Nunavutin territorioon kuuluvaa Kivalliqin aluetta. Saaren pinta-ala on 41 214 km², ja se on pinta-alalla mitattuna maailman 33. suurin saari. Saarella on vain yksi asutuskeskus, 712 asukkaan Coral Harbour. Saari on myös yksi Kanadan harvoista alueista, joilla ei ole käytössä kesäaikaa.


title: Southamptoninsaari

text: Saaren ainoa liikenneyhteys muuhun Nunavutin territorioon on lentokone. Saarella on yksi lentokenttä, Coral Harbourin lentoasema. Saari on lähes Sveitsin kokoinen, ja siellä ainoat käytännölliset kulkuvälineet ovat moottorikelkka ja koiravaljakko.


title: Southamptoninsaari

text: Saarella sijaitsevat East Bayn ja Harry Gibbonsin linnustonsuojelualueet, ja ne ovat tärkeitä lumihanhen lisääntymisalueita. Ankarasta ilmastosta huolimatta saarella on runsaasti villieläimiä. Runsaslukuisimpiin lajeihin kuuluvat jääkarhut, mursut, norpat, tunturihaukat, sekä harvinaisempana muuttohaukka.


title: Southamptoninsaari

text: Historiallisesti Southamptoninsaari on kuuluisa jo sukupuuttoon kuolleista alkuperäiskansan asukkaista, "sadlemiut" ja "sallirmiut" -inuiteista. Molemmat kansat olivat viimeisiä jäänteitä Dorsetin kulttuurin "tuniit" -inuiteista, nykyisten inuitien esi-isistä. "Tuniitit" kuolivat sukupuuttoon muutamassa viikossa vuonna 1902 epidemian vuoksi.


title: Danegeld

text: Danegeld oli Englannissa 900–1100-luvuilla tanskalaisille viikingeille toistuvasti maksettu lunnasraha, jolla maa aluksi säästettiin viikinkien hyökkäyksiltä. Myöhemmässä vaiheessa danegeld muuttui pakkoveroksi, jolla ylläpidettiin tanskalaisten sotaväkeä.


title: Veljo Tormis

text: Veljo Tormis (7. elokuuta 1930 Kuusalu – 21. tammikuuta 2017 Tallinna) oli virolainen säveltäjä, jonka laajasta tuotannosta suurin osa on kuoromusiikkia. Hänen a cappella -teostensa tekstit samoin kuin melodiat ja rytmit juontuivat suomensukuisten kansojen lauluperinteestä. Tormis ammensi niin liiviläisistä, vatjalaisista, inkerinsuomalaisista, vepsäläisistä kuin karjalaisistakin aiheista. Hän sävelsi sekä Kalevipojan että Kalevalan tekstejä. Hän kirjoitti noin 60 sarjaa ja yli 100 kuoroteosta. Laulusäveltäjä Tormiksen kuoropartituurit kehittyivät yli kuoromusiikin rajojen ja muuttuivat suoranaisiksi kuorosinfonioiksi.


title: Veljo Tormis

text: Tormis opiskeli urkujensoittoa (opettajana August Topman), kuoronjohtoa ja sävellystä (opettajana Villem Kapp) Tallinnan konservatoriossa sekä sävellystä Moskovan konservatoriossa (opettajana Vissarion Šebalin). Hän työskenteli opettajana Tallinnan lastenmusiikkikoulussa vuosina 1955–1960 ja Neuvosto-Viron säveltäjäliiton neuvonantajana 1956–1969 sekä hoiti liiton varapuheenjohtajan tehtävää 1974–1989. Vapaana säveltäjänä hän toimi vuodesta 1969 alkaen.


title: Veljo Tormis

text: Tormiksen puoliso oli teatterintutkija Lea Tormis (s. 1932). Heidän poikansa Tõnu Tormis (s. 1954) on valokuvataiteilija.


title: Coral Harbour

text: Coral Harbour (inuktitutiksi "Salliit") on pieni inuiittien asuttama rannikkokylä Southampton Islandin saarella Hudsoninlahdella Nunavutin territoriossa Kanadassa. Kylän nimi on peräisin fossiloituneista koralleista, joita on kylän edustan vesissä. Kylän inuktitutinkielinen nimi tarkoittaa tasaista. Kivalliqin alueeseen kuuluvan kylän asukasluku oli vuoden 2001 väestönlaskennan mukaan 712 henkeä. Vuonna 2006 väkiluku oli noussut 769 henkeen.


title: Coral Harbour

text: Ainoa yhteysväline mantereelta saarelle ja Coral Harbouriin on lentokone. Kylän laidalla sijaitsee Coral Harbourin lentoasema. Itse saarella ainoa käytännöllinen kulkuneuvo on moottorikelkka tai koiravaljakko.


title: Portugalin kansalliskirjasto

text: Portugalin kansalliskirjasto () on Portugalin pääkaupungissa Lissabonissa sijaitseva kirjasto. Se avattiin 29. helmikuuta 1796 nimellä Real Biblioteca Pública da Corte.


title: Portugalin kansalliskirjasto

text: Portugalin kansalliskirjaston kokoelmiin kuuluu noin 50 000 lehteä. Sen tavoitteena on myös vaalia Portugalin ja sen entisten siirtomaiden kulttuuria.


title: Coral Harbourin lentoasema

text: Coral Harbourin lentoasema on lentoasema Coral Harbourin kylässä Southamptoninsaarella Nunavutissa, Kanadassa. Lentoasemaa ylläpitää Nunavutin territorion hallitus, ja se on saaren ainoa yhteys ulkomaailmaan.


title: Coral Harbourin lentoasema

text: Lentoasemalla on yksi sorapintainen kiitotie, 16T/34T, jonka pituus on 1 524 metriä.


title: Maanomistus

text: Valtakunnat ovat aina katsoneet hallitsevansa jotain aluetta, mutta henkilökohtaisen maanomistajuuden kehityttyä valtakuntien sisällä on ollut myös luonnollisten tai oikeushenkilöiden omistamaa maata.


title: Maanomistus

text: Maanomistus perustuu maan tapaan tai lakiin. Maanomistus on tarkoittanut eri aikakausina ja eri puolilla maailmaa eri asioita, mutta keskeistä siinä on omistajan jonkinlainen erityinen, muita suurempi oikeus maa-alueeseen. Tiukimmillaan maanomistus on sitä, että vain maan omistava taho voi liikkua tai oleskella alueella, useimmiten maanomistajalla on oikeus alueen luonnonvaroihin.


title: Maanomistus

text: Yksilökohtaiseen ja juridiseen maanomistukseen alettiin siirtyä maanviljelyn kehityksen myötä. Jotta jokainen olisi saanut hyödyntää itse viljelemänsä sadon, kehittyi ajatus, että yksilö tai perhe voi omistaa jonkin tarkkaan rajatun alueen. Omistuksia alettiin virallisesti vahvistaa tai omistuksista tuli vakiintunut käytäntö, jolloin maanomistuksesta tuli juridinen kysymys. Sittemmin maanomistus on ulotettu koskemaan myös muita kuin viljely- ja laidunmaita.


title: Maanomistus

text: Suurin osa Suomen maa-alasta oli omistusoikeuden ulkopuolella aina vuonna 1757 alkaneeseen isojakoon asti. Ennen isojakoa kaikki valtakunnan metsät olivat yhteismetsiä, joita kuka tahansa sai hyödyntää ilmaiseksi esimerkiksi käyttämällä niitä metsästykseen, raivaamalla niitä omaksi viljelysmaakseen tai ottamalla niistä poltto- tai rakennuspuuta.


title: Maanomistus

text: Isojaossa metsien omistus- ja hyödyntämisoikeus jaettiin maata ennestään omistavien ja valtion kesken. Maattomien ansiomahdollisuudet kapenivat, koska he saivat hyödyntää metsiä isojaon jälkeen enää marjastukseen ja sienestykseen.


title: Maanomistus

text: Liikkuvien kansojen ja luonnonkansojen tapauksessa maanomistus on usein vaikea juridinen ongelma, sillä nämä ryhmät eivät ole perinteisesti järjestäneet maanomistusta samalla tavalla kuin esimerkiksi historiallisesti maanviljelyllä eläneet kansat. Vuoden mittaan muuttuvien ruoanhankintamahdollisuuksien perässä vaeltaneet nomadikansat ovat usein kulkeneet laajoilla alueilla, mutta palanneet esimerkiksi vuodenkierron mukaan säännöllisesti samoille paikoille samojen hyödykkeiden äärelle. He ovat voineet katsoa omistavansa pikemminkin perinteisesti hyödyntämänsä hyödykkeet kuin maa-alueen, eikä heille ole välttämättä merkinnyt mitään, jos jokin toinen ryhmä on oleskellut paikalla silloin, kun he eivät ole olleet siellä.


title: Maanomistus

text: Toisaalta rajatummalla alueella eläneet luonnonkansat ovat voineet olla hyvinkin tarkkoja alueistaan. Tällöin maanomistus on kuitenkin ollut ryhmäkohtaista, ei yksilökohtaista.


title: Norman Smith

text: Norman Smith (22. helmikuuta 1923 – 3. maaliskuuta 2008) oli muusikko ja levytuottaja. Hän toimi äänittäjänä useilla The Beatlesin albumeilla vuoteen 1965 asti, jolloin EMI ylensi hänet äänittäjästä tuottajaksi. Viimeinen Beatles-albumi, jonka tekoon hän osallistui merkittävissä määrin, oli "Rubber Soul".


title: Norman Smith

text: Alkuvuodesta 1967 hänelle tarjottiin tuotettavaksi uutta yhtyettä, Pink Floydia, jolle hän tuotti esikoisalbumin "The Piper at the Gates of Dawn". Smith tuotti Pink Floydille vain kolme albumia, sillä yhtye piti häntä ”liian vanhanaikaisena”.


title: Norman Smith

text: Vuonna 1968 Smith tuotti yhden rockin ensimmäisistä konseptialbumeista, The Pretty Thingsin "S.F. Sorrowin".


title: Orne (departementti)

text: Orne on Ranskan departementti numero 61, joka sijaitsee Basse-Normandien hallinnollisella alueella. Nimensä se on saanut alueen halki virtaavan Ornejoen mukaan.


title: Orne (departementti)

text: Ornen departementti perustettiin Ranskan vallankumouksen yhteydessä tehdyn aluehallintouudistuksen myötä 4. maaliskuuta 1790, jolloin pantiin täytäntöön jo 22. joulukuuta 1789 tehty laki. Alue käsitti suurimman osan Ludvig XIII:n aikana vuonna 1636 perustettua Alençonin hallinnollista aluetta ("Généralité d'Alençon").


title: Orne (departementti)

text: Keltit asettuivat asumaan nykyisen Ornen departementin alueelle noin vuonna 500 eaa. He jakoivat alueen korostaen topografisia ja vesistöllisiä olosuhteita. Ennen roomalaisten tuloa alueelle aluetta hallitsi kolme kelttien ryhmää: aulerci-diablintesit (Perchen alueella), essuit (Essayn, heidän hallituskaupunkinsa ympäristössä) sekä sagiit (myöhemmässä Séesin hiippakunnassa).


title: Orne (departementti)

text: Ensimmäisenä roomalaisten valtaa Galliassa vastaan nousivat aulercit. He hyökkäsivät Julius Caesarin legaattia Titurius Sabinusta vastaan. Aulercien johtajana toimi Viridovix, ja alueen asukkaat esittivät hyvin keskeistä roolia, kun yleinen roomalaisvastainen kansanousu tapahtui Galliassa Vercingetorixin johdolla. toinen kelttikansa essuit teki kuitenkin välittömästi liiton roomalaisten valloittajien kanssa, jolloin he saivat mahdollisuuden päästä merkittäviin asemiin roomalaisten valloittajien aikana.


title: Orne (departementti)

text: Saksit valtasivat nykyisen departementin alueen vuoden 286 jälkeen ja asettuivat kanaalin rannikkoalueelle. Suurten kansainvaellusten aika alkoi ja Rooman keisarikunta mureni.


title: Orne (departementti)

text: Koko 300-luvun ajan barbaarit hyökkäilivät alueella ja vähensivät alkuperäisten asukkaiden alueita. Alkuperäiset asukkaat vastasivat hyökkäyksiin muodostamalla konfederaation Amorican eli nykyisen Bretagnen asukkaiden kanssa. Kun alueen asukkaat olivat torjuneet frankkien kuninkaan Klodvigin ensimmäisen hyökkäyksen vuonna 497, he tämän jälkeen kuitenkin alistuivat frankkien hallintoon. Alençon ja Séesin hiippakunta tulivat näin osaksi frankkien kuningaskuntaa. Tästä alkoi rauhallinen aikakausi, jolloin Esmesin, Séesin ja Alençonin kaupungit lisäsivät valtakunnallista merkitystään.


title: Orne (departementti)

text: Noin 900-luvun alkupuolella maahantunkeutumisten aalto uusiutui. Normannit hävittelivät kaupunkeja ja maaseutua. Vuonna 911 alue, joka oli osa Neustrian kuningaskuntaa, luovutettiin normannien haltuun. Mutta rauha ei suinkaan palanut Alençonin alueelle. Alueen luovutti vuonna 943 Normandian herttua Rikhard I Bellémen herrojen eli Talvasin suvun hallintaan. Perheen sisäiset taistelut repivät aluetta.


title: Orne (departementti)

text: Historian sivu kääntyi jälleen vuonna 1204. Ranskan kuningas Filip Auguste valloitti Alençonin alueen ja liitti siis myös Alençonin ja Prechen kreivikunnan valtakunnan alueeseen. Tämän jälkeen alueet olivat joko kuninkaan pojan tai veljen apanage-läänityksenä aina Ranskan vallankumoukseen saakka.


title: Orne (departementti)

text: Satavuotisen sodan aikana Alençonin ja Perchen kreivikunnat vaihtoivat hallitsijaa tiuhaan. Vuonna 1449 Alençonin kreivi Jean II onnistui saamaan koko alueen hallintaansa englantilaisilta, jotka olivat valloittaneet alueen vuosina 1417–1419.


title: Orne (departementti)

text: Protestanttinen reformi vaikutti syvällisesti myös Ormen alueella. Alueelle syntyi useita reformoituja yhteisöjä vuosien 1550 ja 1560 välisenä aikana. Uskonsotien aikakaudella Alençonin herttuakunnasta tuli siten taistelujen näyttämö. Tällöin katolisen ryhmittymän päämies Mayennen herttua sekä Navarran kuningas Henrik, tulevan Ranskan kuningas Henrik IV, ottivat yhteen useiden kaupunkien hallinnasta taisteltaessa.


title: Orne (departementti)

text: Vuonna 159 Henrik IV otti haltuunsa Alençonin ja myi sen jälkeen vuonna 1605 koko herttuakunnan Württembergin herttualle Fredrik I:lle. Henrik IV:n puoliso Maria de' Medici osti kuitenkin herttuakunnan itselleen vuonna 1613.


title: Orne (departementti)

text: Kardinaali Richelieu uudisti täysin vuonna 1636 Ranskan kuningaskunnan aluehallinnon. Alençonin herttuakunta lakkautettiin ja korvattiin yleishallinnolla, joka oli osa Normandian aluehallintoa, kuten olivat myös Rouenin ja Caenin kaupungitkin.


title: Orne (departementti)

text: Vallankumouksen tuulet puhalsivat myös nykyisen Ornen alueella, ja eritoten huhtikuussa 1789 Perchen alueella oli vallankumouksellisia kapinoita. Vuonna 1790 perustettu Ornen departementti oli tapahtumien maakunnallisi keskuksia. Siellä ottivat yhteen erityisesti federalistisen ja vallankumouksen vastustajien ajatukset ja aktivistien toiminnat.


title: Orne (departementti)

text: 1800-luvulla Orne teollistui, kuten yleensä Ranskan pohjoisosa ja luoteisrannikko. Alueen ensimmäinen teollisesti tekstiilejä valmistava tuotantolaitos valmistui Ferté-Machén kaupunkiin vuonna 1862. Metalliteollisuus kehittyi voimakkaasti Ouchen kaupungin ympäristössä. Voimakkaan kasvun vertauskuva on Bohinin neulatehdas lähellä Aiglen kaupunkia. Samaan aikakauteen sijoittuu myös ensimmäisten rautateiden rakentaminen Ornen alueelle. Vuonna 1867 avattiin linja Flers-Argentan-L'Aigle-Pariisi.


title: Orne (departementti)

text: Ensimmäisen maailmansodan aikana Ornen departementista mobilisoitiin rintamalle 20 000 miestä. Alue oli brittisotilaiden taustatukialue, ja sinne sijoitettiin myös pohjoisten maakuntien evakoita, jotka olivat lähteneet pakoon saksalaisia sotilaita.


title: Orne (departementti)

text: Ornen departementtia koettelivat myös toisen maailmansodan tapahtumat. Kesäkuusta 1940 saksalaiset valtasivat Alençonin. Mutta nopeasti onnistuttiin muodostamaan vastarintaliike, ja se aloitti toimintansa jo keväällä 1941 luomalla tehokkaan tiedusteluverkoston. Järjestelmä muotoutui vähitellen, ja kesäkuussa 1944 siihen osallistui noin 3 500 jäsentä.


title: Orne (departementti)

text: Kenraali Leclercin osasto vapautti Alençon saksalaisten vallasta 12. elokuuta 1944. Sodan aikana paljon kärsinyt alue kuitenkin toipui nopeasti. Toipumisessa sen etuina olivat maantieteellinen sijainti ja ennen kaikkea voimakas väestönkasvu, jotka toimivat kasvutekijöinä seuraavien 30 vuoden aikana.


title: Orne (departementti)

text: Orenen departementti on osa Basse-Normandien aluetta. Se rajoittuu Euren, Eure-et-Loiren, Sarthen, Mayennen, Manchen sekä Calvadosin departementteihin. Orne on myös ainoa Normandian departementeista, jolla ei ole merirajaa.


title: Orne (departementti)

text: Departementin ilmasto muodostuu eräänlaisesta Bretagnen valtamerellisen ilmaston ja Pariisin altaan mantereisen ilmaston sekoituksesta. Sen ansiosta siellä on erinomaiset edellytykset maanviljelylle, ja suosittua on varsinkin kurkunkasvatus. Ilmasto on melkoi lauhkea mereisen vaikutuksen vuoksi, mutta myös sen kohtalaisesta etäisyydestä. alueen ylänköseuduilla sateisuus on kuitenkin kohtalaisen runsasta, ja sen syynä on juuri merellinen ilmastoelementti, ja sen myötä kesät ovat myös sisämaan maakuntien ilmastoa viileämpiä.


title: Orne (departementti)

text: Vuoden 1999 tilastojen mukaan departementissa oli 292 411 asukasta, joka oli mainittuna vuonna 0,49 prosenttia koko Ranskan väestöstä. Saman tilaston mukaan väestö oli 20,56 prosenttia Basse-Normandien alueen väestöstä, se on vähäväestöisin alueen departementeista. Vuodesta 1990 lähtien departementin väestö on jatkuvasti vähentynyt. Maaseuduksi luettavissa kunnissa asui väestöstä 55,09 prosenttia, ja maaseutuväestö sijoittui yhteensä 474 kuntayksikköön. Kaupunkiväestö puolestaan asui 31 kunnassa, jotka muodostivat 14 urbaania keskittymää.


title: Orne (departementti)

text: Kirkollisessa kulttuurissa Ornen departementti muodostaa Séesin hiippakunnan, ja sen väestöstä suurin ja merkittävin osa kuuluu katolisen tunnustuksen piiriin.


title: Orne (departementti)

text: Ruokakulttuurille ovat ominaista juustot ja muut perinteiset maataloustuotteet. Camembert-juusto on saanut nimensä Ornen departementissa sijaitsevan kylän mukaan, ja kansantarinan mukaan kyseinen juusto on kehitetty juuri siellä. Poiré on päärynöistä tehty siiderin tapainen alkoholijuoma, jonka tuotanto on alueelle tyypillista, kuten myös siiderin ja calvadosin tuotanto.


title: Orne (departementti)

text: Alueen historiallisista monumenteista kannattaa mainita Séesin tuomiokirkko, Pin kansallinen hevossiittola, Ô de Mortréen linna, La chapelle-Montligeonissa sijaitseva Norte-Dame de Monteligeonin basilika sekä Saint-Christophe-le-Jajolet'n, Domfront'n, Couternen ja Carrougesin linnat.


title: Orne (departementti)

text: Ornen departementin hallintorakenne muodostuu seuraavasti:


title: Kivalliqin alue

text: Kivalliqin alue (, aiemmin "Keewatinin alue", ) on alue Nunavutin territoriossa Kanadassa. Sen muodostaa Hudsoninlahden länsiosan mannermaa yhdessä Southampton Islandin ja Coats Islandin saarten kanssa. Alueen hallintopaikka on 2 117 asukkaan Rankin Inlet.


title: Kivalliqin alue

text:
Ennen vuotta 1999 alueen nimenä oli Keewatinin alue, jonka rajat poikkesivat nykyisistä vain hieman.
"Canada 2001 Census"


title: Kääpiöplaneetta

text: "Kääpiöplaneettaa ei tule sekoittaa pikkuplaneettaan."


title: Kääpiöplaneetta

text: Kääpiöplaneetta on Aurinkoa kiertävä kappale, joka on riittävän suuri, että sen oma painovoima riittää muokkaamaan kappaleen suunnilleen pallonmuotoiseksi. Kääpiöplaneetat eroavat planeetoista siten, että niiden kiertoratojen läheisyydessä voi liikkua muitakin merkittävän kokoisia kappaleita. Kansainvälinen tähtitieteellinen unioni (IAU) otti tämän määritelmän käyttöön 24. elokuuta 2006. Nykyisiä kääpiöplaneettoja ovat Ceres, Eris, Haumea, Makemake ja Pluto.


title: Kääpiöplaneetta

text: Cereksen lisäksi myös suurimmat asteroidit saattavat täyttää IAU:n vaatimukset kääpiöplaneetoiksi, kuten Vesta ja Pallas, jotka ovat lähes pyöreitä ja joita pidettiin vielä planeettoina ennen vuotta 1850. Joidenkin tähtitieteilijöiden mukaan kääpiöplaneettoja on uuden määritelmän mukaan yli 53, eli kääpiöplaneetan kokorajoitusta pitäisi mahdollisesti vielä täsmentää.


title: Kääpiöplaneetta

text: Kääpiöplaneettoihin kuulunee useita Kuiperin vyöhykkeen kappaleita, kuten Quaoar tai Orcus.


title: Kääpiöplaneetta

text: Vuodesta 2008 lähtien viisi aurinkokunnan kohdetta on luokiteltu kääpiöplaneetoiksi. Kolme näistä, Ceres, Eris ja Pluto luokiteltiin kääpiöplaneetoiksi jo alun perin vuonna 2006. Makemake ja Haumea saivat luokituksen vuonna 2008. On todennäköistä, että luokkaan lisätään uusia jäseniä lähitulevaisuudessa. IAU on lisäksi luokitellut mm. Pluton ja Makemaken plutoideiksi.


title: Kääpiöplaneetta

text: Kääpiöplaneetoista kahta on tutkittu luotaimilla. NASAn "Dawn" ja "New Horizons" saavuttivat Ceresin ja Pluton vuonna 2015. Ennen matkaansa Cerekselle "Dawn"-luotain tutki ja kiersi potentiaalista kääpiöplaneettaa, Vestaa, vuosina 2011–2012.


title: Joya de Cerén

text:
Joya de Cerén on arkeologinen nähtävyys El Salvadorissa. Se on mayojen maalaiskylä ajalta ennen Kolumbusta, joka on säilynyt vulkaaniseen tuhkaan hautautuneensa kuten Pompeji Euroopassa. Se on Keski-Amerikan merkittävimpiä arkeologisia kohteita, koska siinä on säilynyt tietoa tavallisen kansan elämästä.
Noin vuonna 600 läheinen Loma Calderan tulivuori purkautui ja hautasi kylän neljäntoista tuhkakerroksen alle. Se löydettiin 1976.


title: Joya de Cerén

text: Kylä on UNESCOn maailmanperintökohde.


title: Music from the Film More

text: Music from the Film More on Pink Floydin elokuvasoundtrack Barbet Schroederin ohjaamaan elokuvaan "Lisää! Lisää!" () (1969). Se on myös ensimmäinen Pink Floyd-albumi ilman Syd Barrettia, joka poistui yhtyeen riveistä edellisen levyn äänityksien loppupuolella.


title: Music from the Film More

text: Albumin kappale ”The Nile Song” on yhtyeelle epätyypillisesti hard rockia. Albumi sisälsi myös ensimmäistä kertaa Roger Watersin säveltämiä akustisia balladeja (”Cirrus Minor”, ”Green is the Colour”), jotka olivat keskeinen osa yhtyeen musiikkia Syd Barrettin lähdön jälkeen nauhoitetuilla albumeilla.


title: Music from the Film More

text: "Music from the Film More" pääsi Britannian albumilistalla yhdeksänneksi ja vuoden 1973 uudelleenjulkaisun myötä Yhdysvaltojen albumilistan 153. sijalle.


title: Music from the Film More

text: Albumi julkaistiin ensimmäisen kerran CD:lle vuonna 1987 ja myöhemmin julkaistiin digitaalisesti remasteroitu CD-versio vuonna 1995.


title: Mansit

text: Mansit (aikaisemmin "vogulit") ovat Venäjällä Hanti-Mansian autonomisessa piirikunnassa ja sen lähialueilla asuva suomalais-ugrilaista mansin kieltä puhuva kansa. Manseista ja hanteista käytetään yhteisnimitystä obinugrilaiset. Manseilla on Venäjän lainsäädännössä tunnustettu vähälukuisen alkuperäiskansan asema.


title: Mansit

text: Kansan omakielinen nimitys "maańśi" on samaa perua kuin unkarin kansan ja kielen nimi "magyar". Nimitys "voguli" juontunee Vogulka- tai Vagilskjoesta.


title: Mansit

text: Mansit asuvat etupäässä Hanti-Mansian Berjozovon piirissä sekä Jamalin Nenetsiassa Obin läntisten ja eteläisten sivujokien varrella. Pieniä mansiryhmiä on Sverdlovskin alueen koillisosassa ja Permin aluepiirissä.


title: Mansit

text: Kansa jakautuu neljään ryhmään. Suurin ryhmä pohjoismansit asuu Severnaja Sosva- ja Ljapinjokien varsilla sekä Lozvan yläjuoksulla. Itämansit elävät Kondajoen laaksossa. Länsimansit asuvat Lozvan keski- ja alajuoksulla sekä Pelym- ja Vagiljokien varsilla, etelämansit Tavdajoella. Mansin kieli ja perinteinen kulttuuri on säilynyt vain kahdella ensimmäisellä ryhmällä.


title: Mansit

text: Vuoden 1989 väestönlaskennan mukaan Venäjällä oli 8 300 mansia, joista 6 600 asui Hanti-Mansiassa ja reilut 200 Jamalin Nenetsiassa. Vuoden 2002 väestönlaskennan mukaan manseja oli 10 800, joista 9 900 Hanti-Mansiassa ja 259 Sverdlovskin alueella. Hanti-Mansian koko väestöstä mansit muodostivat vain 0,7 % vuonna 2002.


title: Mansit

text: Etnisenä ryhmänä mansit ovat muodostuneet Uralin neoliittisten metsästys- ja kalastuskulttuurien sekä etelän aroilta ennen ajanlaskumme alkua saapuneiden ugrilaisten ja indoiranilaisten paimentolaisheimojen sekoittumisen tuloksena. Aluksi mansit asuivat Uralin eteläosassa ja sen länsirinteillä. Komien ja venäläisten ahdistamina he muuttivat 1000–1300-luvuilla Uralin itäpuolelle. Mansien kulttuurissa on nenetseiltä, komeilta, tataareilta, baškiireilta ja muilta kansoilta lainattuja aineksia. Erityisen läheiset suhteet manseilla on ollut pohjoisiin hanteihin.


title: Mansit

text: Venäläisten muutto alueelle voimistui 1500-luvun lopussa ja 1600-luvun loppuun mennessä heidän määränsä ylitti alkuperäisväestön. Mansit vetäytyivät kohti pohjoista ja itää. Osa heistä sulautui tulokkaisiin. 1700-luvulla kansa käännytettiin muodollisesti kristityiksi. Vuonna 1930 perustettiin Ostjakkien ja vogulien (vuodesta 1940 Hantien ja mansien) kansallinen piirikunta (vuodesta 1977 Hanti-Mansian autonominen piirikunta). Neuvostoliiton 1930-luvun maatalouden kollektivisointi ja 1950–1960-luvuilla toteutettu pienten kylien hävittäminen ovat muuttaneet voimakkaasti mansien kulttuuria.


title: Mansit

text: Mansien kansalliseepos on "Jangal-maa", ja sen on kirjoittanut Mihhail Plotnikov (1892–1953). Kirja on käännetty muun muassa viroksi vuonna 2016.


title: Mansit

text: Perinteisiä elinkeinoja ovat metsästys, kalastus ja vähäisemmässä määrin poronhoito. Obilla ja Severnaja Sosvan alajuoksulla tärkeimmällä sijalla oli kalastus. Jokien yläjuoksujen asukkaat harjoittivat etupäässä peuran, poron, lintujen sekä turkiseläimien metsästystä. Lozvan, Severnaja Sosvan ja Ljapinin yläjuoksuilla tärkein elinkeino oli nenetseiltä 1700-luvulla omaksuttu poronhoito. Oma merkityksensä oli myös keräilytaloudella ja erityisesti marjastuksella. Karjanhoito ja maanviljely oli vähäistä. Neuvostoaikana alettiin harjoittaa turkiseläinten kasvatusta.


title: Coats Island

text: Coats Island on saari Hudsoninlahden pohjoisosassa Kivalliqin alueella Nunavutissa, Kanadassa. Saaren pinta-ala on 5 498 km², ja se on pinta-alalla mitattuna maailman 107. suurin ja Kanadan 24. suurin saari.


title: Coats Island

text: Saari on 127 kilometrin pituinen ja keskikohdalta mitattuna 72 kilometrin levyinen. Saaren rannikkoalueet ovat matalia, ja maa nousee loivasti saaren keskustaa kohden noin 80 metrin korkeuteen. Saaren keskiosassa on nimeämätön useiden järvien muodostama vesistö. Saaren korkein kohta on sen koillisimmassa osassa sijaitseva 182 metrin korkeuteen kohoava nimeämätön kivinen huippu.


title: Coats Island

text: Coats Island oli Dorsetin kulttuurin edustajien, sadlermiuttien kansan, viimeinen kotipaikka. Vuodesta 1920 saari on ollut asumaton ja määritelty poronhoitoalueeksi. Saarella on myös runsas pohjankiislakanta.


title: Joel Quenneville

text: Joel Norman Quenneville (s. 15. syyskuuta 1958 Windsor, Ontario) on kanadalais-yhdysvaltalainen jääkiekkovalmentaja ja entinen ammattilaisjääkiekkoilija, pelipaikaltaan puolustaja. Hän toimi vuosina 2008–2018 NHL-seura Chicago Blackhawksin päävalmentajana, jonka aikana seura voitti kolmesti Stanley Cupin (2010, 2013 ja 2015).


title: Joel Quenneville

text: Ennen uraansa ammattilaiskiekkoilijana Quenneville pelasi vuodet 1975–1978 Windsor Spitfiresin riveissä junioriliiga OMJHL:ssä (nykyään OHL). Hänelle kertyi Spitfiresin paidassa kolmen kauden aikana yhteensä 197 OMJHL:n runkosarjaottelua, joissa syntyi 229 tehopistettä, 61 maalia ja 168 syöttöpistettä. Eniten pisteitä hän keräsi viimeisellä Spitfires-kaudellaan, kaudella 1977–1978, jolla hän teki 66:ssa pelaamassaan runkosarjaottelussa 103 tehopistettä (27 maalia ja 76 syöttöpistettä), toiseksi eniten seuransa sisällä Gerry Leroux'n jälkeen. Kauden jälkeen hänet nimettiin OMJHL:n toiseen tähdistökentälliseen.


title: Joel Quenneville

text: Quenneville sai NHL-varauksen vuonna 1978, kun Toronto Maple Leafs varasi hänet numerolla 21 NHL:n uusien pelaajien varaustilaisuuden toisella kierroksella. Hän aloitti ammattilaisuransa samana vuonna ja pelasi ensimmäisellä NHL-kaudellaan Maple Leafsin paidassa yhteensä 61 runkosarjaottelua tehoin kaksi maalia ja yhdeksän syöttöpistettä. Osa tulokaskaudesta sujui myös AHL-seura New Brunswick Hawksin riveissä, jossa hän pelasi kuusitoista ottelua tehden yksitoista tehopistettä (maali ja kymmenen syöttöpistettä).


title: Joel Quenneville

text: Joulukuussa 1979, kesken kauden 1979–1980, Maple Leafs kauppasi Quennevillen ja Lanny McDonaldin Colorado Rockiesiin vaihdossa Pat Hickeyyn ja Wilf Paiementiin. Ensimmäisellä kokonaisella Rockies-kaudellaan, 1980–1981, hän iski NHL-uransa parhaat tehot, kymmenen maalia ja 24 syöttöpistettä 71:ssä runkosarjaottelussa. Vuonna 1982 Rockies muutti New Jerseyyn ja seuran nimeksi vaihtui New Jersey Devils. Samassa yhteydessä kaikkien Rockies-pelaajien, myös Quennevillen, pelaajaoikeudet siirtyivät uudelle seuralle. Kesällä 1983, kolmen ja puolen Rockiesissa/Devilsissä pelatun kauden jälkeen Quenneville kaupattiin Calgary Flamesiin yhdessä Steve Tambellinin kanssa vaihdossa Phil Russelliin ja Mel Bridgmaniin. Vain kaksi viikkoa Flames-kaupan jälkeen hänen pelaajaoikeutensa siirtyivät Hartford Whalersille kaupassa, jossa Whalers sai lisäksi Richie Dunnin ja toiseen suuntaan matkasi Mickey Volcan.


title: Joel Quenneville

text: Quenneville pelasi Whalersin riveissä seitsemän kautta kuuluen seuran puolustuksen tärkeimpiin pelaajiin. Hänet valittiin kahdesti Hartfordin arvokkaimmaksi puolustajaksi, vuosina 1984 ja 1985, ja hän toimi seuran varakapteenina vuodesta 1984 vuoteen 1989. Hän ylitti Whalers-vuosinaan kahdesti kahdenkymmenen pisteen rajan tehden enimmillään 25 tehopistettä (viisi maalia ja 20 syöttöpistettä) kaudella 1985–1986. Samalla kaudella hän saavutti myös uransa parhaan lukeman plusmiinustilastossa, +21.


title: Joel Quenneville

text: Lokakuussa 1990 Whalers kauppasi Quennevillen pelaajaoikeudet Washington Capitalsille rahallista korvausta vastaan. Suurin osa NHL-kaudesta 1990–1991 kului häneltä kuitenkin Capitalsin sijasta Baltimore Skipjacksin riveissä AHL-liigassa. Heinäkuussa 1991, ollessaan jo uransa ehtoopuolella, hän teki vapaana agenttina sopimuksen Toronto Maple Leafsin kanssa, mutta sen sijaan että olisi pelannut Leafsin NHL-miehistössä, hän toimi viimeisen pelikautensa ajan Toronton silloisen farmiseuran St. John's Maple Leafsin pelaaja-apuvalmentajana AHL:ssä. Kauden päätteeksi hänet nimettiin AHL:n toiseen tähdistökentälliseen. Quenneville lopetti pelaajauransa vuonna 1992.


title: Joel Quenneville

text: Joel Quenneville pelasi NHL-uransa aikana yhteensä 803 runkosarjaottelua (457 Whalersin paidassa), joissa syntyi 190 tehopistettä, 54 maalia ja 136 syöttöpistettä. Pudotuspelikokemusta hänelle kertyi yhteensä 32:n ottelun verran, joissa hänelle merkittiin kahdeksan syöttöpistettä. Rooliltaan Quenneville oli peliurallaan puolustava puolustaja ja hän on korostanut puolustuksen merkitystä myös myöhemmällä urallaan valmentajana.


title: Joel Quenneville

text: Lopetettuaan peliuransa Quenneville jatkoi vielä vuoden St. John’s Maple Leafsin apuvalmentajana, minkä jälkeen hän siirtyi AHL-seura Springfield Indiansin päävalmentajaksi. Hän valmensi Indiansia yhden kauden johdattaen seuran pudotuspeleihin, joissa seuran taival katkesi jo ensimmäisellä kierroksella tappioon Adirondack Red Wingsiä vastaan.


title: Joel Quenneville

text: Työsulun lyhentämällä NHL-kaudella 1994–1995 Quenneville alkoi työskennellä NHL-seura Quebec Nordiquesin apuvalmentajana päävalmentaja Marc Crawfordin alaisuudessa. Quenneville oli työskennellyt Crawfordin johtamassa valmennusryhmässä aiemmin myös St. John’sissa. Hän oli voittamassa Colorado Avalanchen (Nordiques siirtyi Denveriin vuonna 1995) apuvalmentajana Stanley Cupia vuonna 1996.


title: Joel Quenneville

text: Quenneville aloitti myös kauden 1996–1997 Avalanchen penkin takana, mutta kauden puolivälissä hänet palkattiin St. Louis Bluesin päävalmentajaksi. Hän jatkoi Bluesin peräsimessä seitsemän vuoden ajan johdattaen seuran seitsemästi pudotuspeleihin, parhaimmillaan läntisen konferenssin finaaleihin kaudella 2000–2001. Kaudella 1999–2000 Quenneville johdatti Bluesin sen ensimmäiseen Presidents’ Trophyn voittoon. Palkinto annetaan vuosittain sille seuralle, joka on saavuttanut eniten pisteitä NHL:n runkosarjassa. Kesäkuussa 2000 Quenneville itse voitti NHL:n vuoden valmentajan palkinnon Jack Adams Awardin.


title: Joel Quenneville

text: Quennevillen aika Bluesissa päättyi helmikuussa 2004, kesken kauden 2003–2004, irtisanomiseen aiempiin vuosiin nähden heikon alkukauden jälkeen. Muutama kuukausi myöhemmin hänet nimettiin Colorado Avalanchen uudeksi päävalmentajaksi Tony Granaton tilalle. Hän valmensi Avalanchen ensimmäisellä kaudellaan seuran päävalmentajana, työsulun jälkeisellä kaudella 2005–2006, pudotuspelien toiselle kierrokselle, jolla tie katkesi tappioon Mighty Ducks of Anaheimia vastaan. Seuraavalla kaudella Colorado jäi pudotuspelien ulkopuolelle, mutta jälleen kaudella 2007–2008 Colorado ylsi pudotuspelien toiselle kierrokselle häviten Detroit Red Wingsille. Kauden jälkeen Coloradon toimitusjohtaja François Giguère ilmoitti, ettei Quenneville jatka joukkueen valmentajana, mihin vaikutti muun muassa erimielisyydet joukkueen pelityylistä.


title: Joel Quenneville

text: Syyskuussa 2008 Quenneville siirtyi Chicago Blackhawksin palkkalistoille joukkueen kykyjenetsijäksi. Lokakuussa hänestä tuli Chicagon uusi päävalmentaja. Hän korvasi Denis Savardin. Quenneville on valmentanut Blackhawksin kolmesti Stanley Cupin voittoon, kausina 2009–2010, 2012–2013 ja 2014–2015. Blackhawks irtisanoi Quennevillen kauden 2018–2019 alkuvaiheilla, kun joukkue ei ollut menestynyt riittävän hyvin.


title: Joel Quenneville

text: Joel Quenneville on naimisissa ja hänellä on vaimonsa kanssa kolme yhteistä lasta, nimiltään Dylan, Lily ja Anna.


title: Ummagumma

text: Ummagumma on Pink Floydin vuonna 1969 julkaisema tupla-albumi.


title: Ummagumma

text: Albumin ensimmäinen levy sisältää konserttiäänitykset yhtyeen keskeisimmistä 1960-luvun lopulla soittamista kappaleista. Se äänitettiin Manchesterissa College of Commercessa 2. toukokuuta 1969 ja Birminghamissa Mother's Clubilla 27. huhtikuuta 1969.


title: Ummagumma

text: Ummagumman livelevyn aloittavaa "Astronomy Dominea" käytettiin vahingossa vuonna 1974 julkaistun "A Nice Pair" -kokoelman (joka sisältää yhtyeen kaksi ensimmäistä albumia yksissä kansissa) brittiversion "The Piper at the Gates of Dawnin" aloitusraitana alkuperäisen, vuoden 1967 studioversion sijasta.


title: Ummagumma

text: Tuplan toisella, studiossa tehdyllä levyllä kukin yhtyeen jäsen vastaa yhdestä neljänneksestä musiikista eli se on eräänlainen soololevy. Sen mukaisesti ovat levyn kappaleetkin toisistaan poikkeavia. Roger Watersin akustisessa laulussa "Grantchester Meadows" kuullaan taustalla koko kappaleen ajan kestävää kiurun laulua ja ajoittain muitakin luonnonääniä. Nick Masonin, levyn päättävä kolmiosainen "The Grand Vizier's Garden Party" on alun ja lopun huiluteemaa lukuun ottamatta pääosin eri lyömäsoittimien hallitsema. Huilua kappaleella soittaa Masonin silloinen puoliso Lindy Mason. Richard Wrightin levyn aloittavassa, neliosaisessa "Sysyphuksessa" ovat pääosassa mellotron ja piano ja David Gilmourin "A Narrow Wayssa" taas kitarat. Studiolevyn musiikki on melko kokeellista ja tyyliltään avantgardea ja sävellykset Watersin osuutta lukuun ottamatta ovat moniosaisia.


title: Ummagumma

text: "Ummagumma" oli ensimmäinen Pink Floyd -levy, joka pääsi sadan myydyimmän levyn joukkoon Yhdysvalloissa.


title: Anniina Mattila

text: Anniina Mattila (s. 16. kesäkuuta 1983 Karvia) on suomalainen iskelmälaulaja. Hän aloitti keikkailun huhtikuussa 2004 säestävänä orkesterinaan Oja-Lipasti Band. Kesästä 2005 lähtien säestävänä yhtyeenä on toiminut Avenue-yhtye. Ensimmäisen levytyksensä Mattila teki Ruotsissa vuonna 1999. Ensimmäinen pitkäsoitto "Lapsellinen mies" julkaistiin kesällä 2006.


title: Anniina Mattila

text: Myös Mattilan pikkusiskot Anne, Anneli ja Anitta Mattila ovat iskelmälaulajia. Sisarukset ovat levyttäneet yhteisen joululaululevyn sekä esiintyneet useissa yhteiskonserteissa. Syksyllä 2008 he tekivät ensimmäisen laajamittaisen konserttikiertueen, joka käsitti kymmenen konserttia eri paikkakunnilla. Kiertueen jatkoksi sisarukset esiintyivät viikon Iskelmä-risteilyllä Punaisellamerellä Egyptissä sekä Jordaniassa.


title: Anniina Mattila

text: Karviassa asuvalla Mattilalla ja hänen puolisollaan Juhalla on neljä tytärtä. Nuorin heistä on syntynyt kesällä 2018.


title: Apinoiden planeetta (vuoden 1968 elokuva)

text: Apinoiden planeetta on tieteiselokuva vuodelta 1968. Elokuvassa astronauttiryhmä eksyy Maan kaltaiselle planeetalle, jossa apinat ovat hallitseva laji ja ihmiset ovat taantuneet eläimiksi. Vaikka elokuva perustuu Pierre Boullen samannimiseen romaaniin, elokuva ja kirja eroavat juoneltaan jonkin verran toisistaan. Muita tunnettuja Pierre Boullen romaaneja on esimerkiksi "Kwai-joen silta", joka sekin on sovitettu kuuluisaksi elokuvaksi.


text: Elokuva on myös kuuluisa esimerkkitapaus joukkopsykologian opetuksessa, sillä kuvauksissa huomattiin, että ruokatauoilla näyttelijät asettuivat syömään ”samaan lajiin” kuuluvien kanssa, siis esimerkiksi orankia näyttelevät orankien pöytään, kun maskien takia oli vaikea tunnistaa tuttuja näyttelijöitä.


text: Astronautit Taylor (Charlton Heston), Landon (Robert Gunner) ja Dodge (Jeff Burton) ovat syvässä horroksessa, kun heidän avaruussukkulansa tekee pakkolaskun maankaltaisen planeetan järveen. Herätessään he huomaavat naisastronautti Stewartin kuolleen horroksen aikana. Aikadilataation vuoksi aluksen ulkopuolella on astronauttien matkan aikana kulunut 2 000 vuotta, joten ollaan vuodessa 3978. Sukkulan alkaessa upota järveen astronautit pelastautuvat tarvikkeineen sukkulasta pelastusveneeseen ja rantautuvat.


text: He lähtevät kävelemään järveä ympäröivän aavikon halki ja jonkun matkaa kuljettuaan löytävät merkkejä elämästä, kasvin ja pian lisää kasvillisuutta. He päätyvät keitaalle, jossa he päättävät uida. Heidän uidessaan tuntemattomat olennot varastavat heidän vaatteensa ja varusteensa. Varkaita jahdatessaan astronautit tapaavat puhekyvyttömiä ihmisenkaltaisia olentoja, jotka ilmeisesti ovat vieneet heidän vaatteensa. Astronautit päätyvät ihmislauman mukana hevosilla ratsastavien gorilloiden ihmisjahtiin. Dodge ammutaan kuoliaaksi, Taylor ja Landon otetaan kiinni. Tayloria ammutaan kurkkuun, minkä seurauksena hän ei pysty puhumaan. Vangit viedään apinakaupunkiin, jossa Taylor teljetään häkkiin Nova-nimisen naisen kanssa, joka pyydystettiin samalla metsästysretkellä.


text: Taylorille selviää että puhekykyisten apinoiden yhteiskunta on jakautunut kolmeen luokkaan: poliiseina ja sotilaina toimiviin gorilloihin, politiikkaa ja hallintoa hoitaviin orankeihin sekä simpansseista koostuvaan oppineistoon ja työläisväestöön. Tuhoeläiminä pidettyjä ihmisiä metsästetään ja käytetään tieteellisessä tutkimuksessa. Taylor kohtaa karmaisevan esimerkin jälkimmäisestä tavatessaan jälleen Landonin, jolle on suoritettu lobotomia tämän paljastettua osaavansa puhua. Taylor oli myös nähnyt Dodgen täytettynä museossa näyttelyesineenä, koska tummahipiäinen Dodge oli erikoisuus valkoihoisten ihmisten keskuudessa.


text: Cornelius (McDowall) ja Zira (Hunter) ovat tutkijoita jotka kiinnostuvat Taylorista koska tämä vaikuttaa matkivan puhumista huulillaan. Yhdessä kohtauksessa Taylor kirjoittaa hiekkaan yrittäen näin kommunikoida Coreneliuksen ja Ziran kanssa, mutta he eivät huomaa kirjoitusta. Tohtori Zaius sen sijaan huomaa kirjoituksen ja oivaltaa Taylorin älykkyyden, muttei paljasta tätä kenellekään, vaan pyyhkii hiekkakirjoituksen kävelykepillään. Myöhemmin Taylorin kurkku paranee ja hän kykenee puhumaan Corneliuksen ja Ziran kanssa jotka mieltyvät tähän.


text: Taylorin puhetaidon käytyä ilmi poliittiselle johtajalle, Tohtori Zaiukselle, Taylor joutuu oikeuden käsittelyyn yritettyään paeta. Cornelius ja Zira toteuttavat veljenpoikansa avulla pelastussuunnitelman ja vapauttavat Taylorin, joka vaatii saada Novan mukaansa. Viidestään he pakenevat kielletylle alueelle luolaan, josta arkeologina toiminut Cornelius oli vuotta aiemmin löytänyt todisteita kehittyneemmästä ihmisestä, puhuvan ihmisnuken. Gorillajoukkoa johtava Zaius tavoittaa ryhmän, mutta lähettää Taylorin ja Novan lopulta matkoihinsa hevosen selässä arvellen, että ehkä parasta on, jos Taylor vain häipyisi vähin äänin.


text:
Taylorille ei ole tähän mennessä vieläkään kunnolla selvinnyt planeetan todellinen historia, vaikka viitteitä siitä on ollut nähtävissä pitkin elokuvaa. Miksi ihmiset olivat taantuneita, miksi apinat kehittyneitä? Elokuvan kenties tunnetuin kohtaus on loppukohtaus, jossa Taylor ratsastaessaan meren rannalla lopulta löytää hiekkaan hautautuneen Vapaudenpatsaan. Hän käsittää olevansa tulevaisuuden Maapallolla ja ihmiskunta on syössyt itse itsensä tuhoon ydinsodassa. Taylor lankeaa maahan takoen maata epäuskon vallassa ja huutaa kuuluisaksi jääneen repliikkinsä:
Loppukohtaus on yksi elokuvahistorian muistetuimpia. Muutamassa sekunnissa se kääntää elokuvan koko näkökulman päälaelleen kun planeetta paljastuu Maan tulevaisuudeksi. Käykin ilmi, että tohtori Zaiuksen motiivi salata ihmiskunnan kammottava kohtalo apinoilta onkin hyväntahtoinen eikä pahansuopa. Taylorin ego ja ylpeys luhistuvat sekunnissa hänen tunnistaessaan Vapaudenpatsaan. Hänen oma rotunsa, jota hän on aina pitänyt apinoita ylempiarvoisena onkin tuhonnut itsensä kauan kauan sitten.
Elokuvalle tehtiin useita jatko-osia:


text: sekä televisiosarjoja:


text: "Apinoiden planeetta" -televisiosarjan on Suomessa esittänyt MTV 1970- ja 1990-luvuilla sekä Subtv alkukesällä 2005.


text: Boullen romaanin pohjalta on tehty myös Tim Burtonin ohjaama "Apinoiden planeetta" -elokuva, joka valmistui vuonna 2001.


text: Apinoiden planeetta oli vuonna 1969 ehdolla parhaan puvustuksen ja musiikin Oscar-palkintojen saajaksi. John Chambers palkittiin elokuvan maskeerauksesta elokuva-akatemian kunniapalkinnolla.


title: Instrumenttimuuttuja

text: Instrumenttimuuttuja on tilastotieteessä muuttuja, jota käytetään regressioanalyysissa apuna kun selittävät muuttujat ovat korreloituneita mallin virhetermin kanssa. Tämä korrelaatio voi johtua selittävien muuttujien endogeenisuudestä, puuttumisesta tai mittausvirheestä. Näissä tapauksissa tavallinen lineaarinen regressioanalyysi tuottaa harhaisia sekä tarkentumattomia estimaatteja. Toimivan instrumenttimuuttujan avulla on mahdollista saada tarkentuva estimaatti. Matemaattisesti lausuen instrumenttimuuttujaa voi auttaa ratkaisemaan virhetermin "u" kanssa korreloivan selittävän muuttujan "x" ongelman, eli kun Cov("x,u") ≠ 0. Virhetermin kanssa korreloivaa selittäjää kutsutaan endogeeniseksi muuttujaksi.


title: Instrumenttimuuttuja

text: Instrumenttimuuttujan tärkeimmät ominaisuudet ovat:


title: Instrumenttimuuttuja

text: Instrumenttimuuttujaestimaattori lasketaan tavallisesti kaksivaiheisen pienimmän neliösumman menetelmän avulla (). Tällöin ensimmäisessä vaiheessa mallin jokainen endogeeninen selittävä muuttuja regressoidaan kaikilla soveltuvilla instrumenteilla sekä eksogeenisilla selittävillä muuttujilla. Toisessa vaiheessa alkuperäinen malli estimoidaan käyttäen selittäjinä eksogeenisia muuttujia sekä ensimmäisestä vaiheesta saatuja endogeenisten muuttujien ennusteita.


title: Instrumenttimuuttuja

text: Instrumenttimuuttujat saattavat olla varsin yllättäviä. Instrumenttimuuttujaa käytti ensimmäisen kerran Philip G. Wright, joka tunnetaan parhaiten erinomaisesta kasvi- ja eläinperäisten öljyjen tuotannon, kuljetuksen ja myynnin kuvauksestaan 1900-luvun alkupuolen Yhdysvalloissa.


title: Instrumenttimuuttuja

text: Wright yritti selvittää voin kysyntää ja tarjontaa paneeliaineistolla hinnoista ja myydyistä määristä Yhdysvalloissa. Ajatus oli, että regressioanalyysillä voisi tuottaa kysyntä- tai tarjontakäyrän, koska ne muodostuvat hintojen ja kysyttyjen tai tarjottujen määrien muodostamasta urasta. Ongelmana oli, että havaintoaineisto ei muodostanut kysyntä- eikä tarjontakäyrää sellaisenaan, vaan pikemminkin pistehavaintojen pilven, jossa oli erimuotoisten kysyntä- ja tarjontakäyrien kohtaamispisteitä eri markkinatilanteissa. Aineistosta ei tuntunut saavan otetta.


title: Instrumenttimuuttuja

text: Ongelmana oli, että hinta vaikutti sekä kysyntään että tarjontaan, joten vain toista kuvaavaa funktiota ei voinut muodostaa suoraan havaintoaineistosta. Wright päätteli oikein, että hän tarvitsi muuttujan, joka korreloi joko kysynnän tai tarjonnan kanssa, mutta ei molempien, toisin kuin tuotantomäärät suoraan - siis instrumenttimuuttujan.


title: Instrumenttimuuttuja

text: Pitkän pohdinnan jälkeen Wright päättyi käyttämään alueellisia sademääriä: hän päätteli, että sademäärä vaikutti ruohon tuotantoon ja siten maidon tuotantoon ja lopulta voin tarjontaan, mutta ei voin kysyntään. Näin hän onnistui muodostamaan regressioyhtälön, jossa oli mukana vain hinta ja tarjonnan instrumenttimuuttuja, eli sademäärät, ja sai kuin saikin määritettyä voille tarjontakäyrän.


title: Regressioanalyysi

text: Regressioanalyysi on tilastotieteen menetelmä, jonka avulla tarkastellaan vastemuuttujan riippuvuutta valituista selittävistä muuttujista.


title: Regressioanalyysi

text: Regressioanalyysissa käytetään tyypillisesti seuraavaa esitystapaa:


title: Regressioanalyysi

text: Yleisessä muodossa regressiomalli esittää muuttujan "Y" muuttujan X ja parametrien β funktiona: "E"("Y" | X) = "f"(X, β). Analyysin suorittamiseksi mallin funktiomuoto "f" pitää määrittää. Yleisimmin käytetään lineaarista mallia. Regressioanalyysissa lasketaan vastemuuttujan "Y" odotusarvo ehdolla selittävät tekijät X ja valitaan parametrit β siten, että mallin ennusteet vastaavat mahdollisimman hyvin havaittuja vastemuuttujan "Y" arvoja. Tuloksena saadaan mallin parametrien β arviot eli estimaatit. Ennustettujen ja havaittujen arvojen etäisyyttä minimoidaan eri tavoin riippuen estimointimenetelmästä. Yleisimmin käytetään pienimmän neliösumman menetelmää.


title: Regressioanalyysi

text:
Kun tehdään tavallinen lineaarinen regressioanalyysi skalaarimuuttujille X ja Y, oletetaan että E(Y|X) = aX + b. Tämän funktion estimaatti on y* = a*X + b*, missä a* ja b* ovat aineistosta oletettavat regressiokertoimet, a* = Cov(X,Y) / Var(X), ja b* = Keskiarvo(Y) - a*Keskiarvo(X).
(Integroituva) satunnaismuuttuja/vektori Y voidaan yleisesti kirjoittaa hajotelmana Y = E(Y|X) + u. Tällöin E(Y|X) on regressiofunktio, joka pyritään laskemaan, ja u on satunnaisvaihtelua, jonka määritelmä on yksinkertaisesti u:= Y - E(Y|X). Riippuu E(Y|X):n ja u:n tapauskohtaisista ominaisuuksista (E(Y|X):n funktioluokka, sileys ym.; u:n varianssi, mahdollinen autokorrelaatiorakenne ym.), pystytäänkö regressioanalyysia soveltamaan, ja mikä analyysimenetelmä on suositeltavin.


title: Regressioanalyysi

text: Regressioanalyysin menetelmiä ovat muun muassa:


title: Guus Hiddink

text: Guus Hiddink (s. 8. marraskuuta 1946 Varsseveld, Alankomaat) on alankomaalainen entinen jalkapalloilija ja nykyinen jalkapallovalmentaja.


title: Guus Hiddink

text: Pelaajaurallaan keskikentällä viihtynyt Hiddink edusti kotimaassaan De Graafschapia, PSV Eindhovenia ja NEC Nijmegeniä sekä Yhdysvalloissa Washington Diplomatsia ja San Jose Earthquakesia. Lopetettuaan pelaajauransa vuonna 1982 hän toimi De Graafschapin ja myöhemmin PSV Eindhovenin kakkosvalmentajana.


title: Guus Hiddink

text: Vuonna 1987 Hiddink nimitettiin PSV:n päävalmentajaksi. Hän johdatti seuran kolmeen Alankomaiden mestaruuteen ja kolmeen cup-mestaruuteen sekä Euroopan cupin voittoon kaudella 1987–1988. Vuonna 1990 Hiddink siirtyi turkkilaisen Fenerbahçen valmentajaksi, ja valmennettuaan vuoden Turkissa hän valmensi seuraavat kolme kautta espanjalaista Valenciaa.


title: Guus Hiddink

text: Vuonna 1995 Hiddink valittiin Alankomaiden maajoukkueen päävalmentajaksi. Hän johti joukkueen vuoden 1996 EM-kisoihin, missä se hävisi puolivälierissä Ranskalle rangaistuspotkukilpailun jälkeen. Hiddinkin onnistui johtaa Alankomaat myös vuoden 1998 MM-kisoihin ja siellä aina välieriin asti, missä joukkueen tie päättyi kuitenkin jälleen rangaistuspotkukilpailuun tällä kertaa Brasiliaa vastaan. Pronssiottelussa Alankomaat hävisi Kroatialle sijoittuen näin neljänneksi.


title: Guus Hiddink

text: Kesällä 1998 Hiddink siirtyi espanjalaisjätti Real Madridin peräsimeen. Hän johti seuran vuoden 1998 Intercontinental Cupin voittoon, mutta sai kuitenkin potkut vain puoli vuotta nimityksensä jälkeen. Vuonna 2000 Hiddink valmensi kolme kuukautta toista espanjalaisseuraa Real Betisiä.


title: Guus Hiddink

text: Vuonna 2001 Hiddink palkattiin Etelä-Korean maajoukkueen päävalmentajaksi johtamaan maata vuoden 2002 MM-kotikisoissa. Hän nousikin Etelä-Koreassa kansallissankarin asemaan johdettuaan maan aina MM-välieriin asti. Etelä-Korea kaatoi muun muassa lajin suurmaat Portugalin, Italian ja Espanjan ennen tappioita välierissä Saksalle ja pronssiottelussa Turkille.


title: Guus Hiddink

text: Kesällä 2002 Hiddink palasi PSV Eindhovenin päävalmentajaksi. Hän valmensi PSV:tä neljä kautta ja johti seuran kolmeen Alankomaiden mestaruuteen ja yhteen cup-mestaruuteen sekä Mestarien liigan välieriin kaudella 2004–2005. Kesällä 2005 Hiddink aloitti Australian maajoukkueen sivutoimisena päävalmentajana. Hän onnistuikin johdattamaan Australian vuoden 2006 MM-kisoihin, kun maa voitti jatkokarsinnassa Uruguayn rangaistuspotkukilpailun jälkeen. Itse kisoissa Australia selvisi jatkoon alkulohkostaan, mutta hävisi toisella kierroksella Italialle.


title: Guus Hiddink

text: Kesällä 2006 Hiddink siirtyi Venäjän peräsimeen. Hänen johdollaan maa eteni kesän 2008 EM-kisojen välieriin. Helmikuussa 2009 hänet nimettiin myös englantilaisen seurajoukkueen Chelsean päävalmentajaksi seuran erotettua portugalilaisen Luiz Felipe Scolarin. Ensimmäisen tappionsa Chelsean valmentajana Hiddink koki vasta 21. maaliskuuta 2009 kun Tottenham voitti kotikentällään White Hart Lanella Chelsean 1–0. Tappio vaikeutti Chelsean mahdollisuuksia mestaruuteen, vaikka kärjessä oleva Manchester United hävisi myös ottelunsa Fulhamille.


title: Guus Hiddink

text: Lopulta Chelsea jäi Valioliigassa kolmanneksi ja putosi Mestarien liigasta välierissä. Kausi päättyi kuitenkin FA Cupin voittoon, kun Everton FC kaatui finaalissa 2–1.


title: Guus Hiddink

text: Marraskuussa 2009 Hiddinkin luotsaama Venäjän maajoukkue kärsi kirvelevän vierastappion Slovenialle MM2010-karsintojen jatkokarsinnan toisessa osaottelussa. Vierasmaalisäännön perusteella Hiddinkin suojatit putosivat lopputurnauksesta. Varsinaisessa karsintalohkossa Venäjä oli sijoittunut toiseksi Saksan jälkeen.


title: Guus Hiddink

text: Helmikuussa 2010 Hiddink ilmoitti ettei jatka Venäjän maajoukkueen peräsimessä kesäkuussa päättyvän sopimuskautensa jälkeen. Pian tämän tiedon jälkeen uutisoitiin, että Hiddink siirtyy elokuun alusta alkaen Turkin maajoukkueen päävalmentajaksi. Hiddinkin johdolla Turkki pelasi ailahtelevat EM2012-karsinnat ja selvisi lopulta jatkokarsintaan vain kahden pisteen erolla Belgiaan. Jatkokarsinnassa Turkki hävisi kotonaan Kroatialle 0–3 ja vieraissa saatu maaliton tasapeli ei enää joukkuetta pelastanut. Kisoista ulosjäämisen myötä Turkin liitto erotti Hiddinkin marraskuussa 2011.


title: Guus Hiddink

text: Helmikuussa 2012 Hiddinkistä tuli pitkien spekulaatioiden jälkeen Venäjän liigassa pelaavan FK Anži Mahatškalan päävalmentaja. Hiddinkin johdolla Suleiman Kerimovin omistama seura sijoittui kaudella 2012/13 liigassa kolmanneksi. Cupissa seura eteni loppuotteluun, mutta hävisi sen PFK TsSKA Moskovalle rangaistuspotkukilpailun jälkeen. Kesäkuussa 2013 Hiddink allekirjoitti vuoden jatkosopimuksen seuran kanssa. Hän kuitenkin erosi tehtävästään yllättäen heinäkuun lopussa.


title: Guus Hiddink

text: Maaliskuussa 2014 Alankomaiden jalkapalloliitto vahvisti, että Hiddinkistä tulee MM-kisojen 2014 jälkeen maajoukkueen päävalmentaja. Hiddink valmentaa joukkuetta EM-kisoihin 2016 saakka, minkä jälkeen vetovastuu siirtyy apuvalmentajana jatkavalle Danny Blindille. Kokeneen Hiddinkin johdolla Alankomaiden EM-karsinnat sujuivat odotuksia heikommin. Joukkue hävisi tärkeät karsintaottelut Islannille ja Tšekille pudoten karsintalohkonsa kolmanneksi. Kesäkuussa 2015 Hollannin jalkapalloliitto ja Hiddink purkivat sopimuksensa. Joulukuussa 2015 hänestä tuli Chelsea FC:n päävalmentaja kauden 2015/2016 loppuun. Hiddinkin johdolla Chelsea paransi peliesityksiään ja pelasi 15 perättäistä ottelua ilman tappioita. Chelsea sijoittui lopulta Valioliigan sijalle 10. Kauden jälkeen Hiddink teki tilaa Antonio Contelle.


title: Guus Hiddink

text: Vuonna 2015 Hiddink sai Rinus Michels-palkinnon elämäntyöstään jalkapallon parissa.


title: Sangayn kansallispuisto

text: Sangayn kansallispuisto sijaitsee Ecuadorin kaakkoisosassa. Siihen kuuluu kaksi tulivuorta, Tungurahua ja Sangay, joiden rinteillä kasvillisuusvyöhykkeet vaihtuvat trooppisesta sademetsästä aina vuoristojäätikköön. Puistossa elää harvinaisia lajeja vuoristotapiirista Andien kondoriin. Sangayn tulivuori on edelleen aktiivinen, ja sen syöksemät tuhkapilvet ovat rakentaneet keilamaista kraatteria vuodesta 1976.


title: Sangayn kansallispuisto

text: Puisto on UNESCOn maailmanperintökohde vuodesta 1983. Vuonna 1992 se julistettiin uhanalaiseksi salametsästyksen, laajamittaisen laittoman laidunnuksen ja suunnittelemattoman tienrakennuksen takia. Vuonna 2005 suurimmat uhkat todettiin torjutuiksi.


title: Plutoidi

text: Plutoidi () on tähtitieteellinen termi avaruuskappaleille, jotka Kansainvälisen tähtitieteen unionin IAU:n määritelmän mukaan kiertävät Aurinkoa kauempana kuin Neptunus. Ne ovat liian pieniä planeetoiksi, mutta niillä on riittävästi painovoimaa lähes pyöreään muotoon.


title: Plutoidi

text: Kansainvälinen tähtitieteen unioni IAU esitti 16. elokuuta 2006 planeetan käsitteen uudelleenmäärittelemistä ja uuden nimityksen antamista pienille taivaankappaleille, joiden kiertomatka Auringon ympäri kestää enemmän kuin 200 juliaanista vuotta ja joiden kiertorata on elliptisempi ja huomattavammin kallellaan ekliptikaan nähden kuin niin sanotuilla klassisilla planeetoilla. Nimitystä käytettäisiin jatkossa ilmeisesti kaikista Neptunuksen radan ulkopuolelta löytyvistä kappaleista; poikkeuksena olisivat eksoplaneetat.


title: Plutoidi

text: 22. elokuuta 2006 tehdyssä esityksessä ei aiemmin esitettyä "plutoni"-termiä ehdotettu käyttöön. Tärkeä syy tähän oli termiin liittyvä sekaannuksen vaara: Sanalla on jo geologiassa vakiintunut merkitys ja eräissä kielissä kuten ranskassa sana "pluton" tarkoittaa kääpiöplaneetta Plutoa, joten näihin kieliin olisi tarvittu sanasta oma käännöksensä. Lisäksi se on sanana hyvin samantapainen kuin "plutino", joka tarkoittaa tietyn tyyppistä transneptunista kohdetta. "Plutonin" sijaan otettiin käyttöön käsite "kääpiöplaneetta". Kääpiöplaneettoja ovat muiden muassa asteroidivyöhykkeellä sijaitseva Ceres, Kuiperin vyöhykkeen kappaleista planeetan statuksensa menettänyt Pluto ja vuonna 2003 löydetty Eris.


title: Plutoidi

text: Kansainvälinen tähtitieteen unioni ilmoitti 11. kesäkuuta 2008, että kyseisten taivaankappaleiden uusi nimitys olisi "plutoidi". Asiasta oli edellisellä viikolla järjestetty kokous Oslossa. Toistaiseksi määritellyistä viidestä kääpiöplaneetasta Ceresiä lukuun ottamatta kaikki ovat myös plutoideja.


title: Plutoidi

text: "Jääkääpiö" on epävirallinen nimitys erityisesti suurille transneptunisille kohteille, kuten 20000 Varuna, 28978 Ixion, 50000 Quaoar, 90377 Sedna, 90482 Orcus, 134340 Pluto, 136108 Haumea, 136199 Eris tai 136472 Makemake. Jääkääpiö-termi vastaa suurin piirtein transneptunista kääpiöplaneettaa eli plutoidia. Transneptuniset kohteet ovat pikkuplaneettoja, jotka kiertävät Aurinkoa Neptunusta kauempana, kuten Kuiperin vyöhykkeellä tai Oortin pilvessä. Kohteita, joiden painovoima riittää muokkaamaan ne pallomaiseksi, sanotaan kääpiöplaneetoiksi. Monien transneptunisten kohteiden uskotaan täyttävän määritelmän, sillä noin 400-kilometristen jäisten kohteiden tiedetään olevan pallomaisia. Saturnuksen kuu Mimas on osoitus tästä. Neptunuksen kuu Triton saattaa olla jättiläisplaneetan painovoimallaan sieppaama kaksoiskääpiöplaneetan toinen osapuoli. Myös muut kaasujättiläisten suurehkot jäiset kuut muistuttavat jääkääpiöitä.


title: Skellig Michael

text: Skellig Michael, iiriksi Sceilig Mhichíl on jyrkkä kallioinen saari 15 km Irlannin rannikolta Kerryn kreivikunnan edustalla. Saari oli kuudensadan vuoden ajan tärkeä luostarikeskus. Luostari rakennettiin lähelle saaren 230 m korkeaa huippua vuonna 588, ja se on nykyisin UNESCOn maailmanperintökohde. Koska saari on niin eristyksissä, se on säilynyt poikkeuksellisen hyvin ja on sekä historiallinen että luontokohde. Sieltä näkee miten askeettista elämää ensimmäiset Irlannin kristityt munkit viettivät. Heidän keljansa ovat kiveä ja sijaitsevat jyrkillä seinämillä. Saarella pesii useita harvinaisia merilintulajeja: suula, myrskylintu, pikkukajava, ruokki, etelänkiisla ja lunni.


title: Skellig Michael

text: Saari ja sen luostari selvisivät lukemattomista viikinkien iskuista 800-luvulla. Siellä ei ole koskaan asunut suurta munkkijoukkoa, tyypillisesti ehkä 12 munkkiveljeä ja apotti. 1100-luvulla munkit muuttivat mantereelle. 1500-luvulla luostarista tuli pyhiinvaelluskohde, mutta siellä ei ollut pysyviä asukkaita. 1800-luvulla tehtiin majakka, ja saarelle tuli majakanvartijan tukikohta. Majakka automatisoitiin 1960-luvulla.


title: Skellig Michael

text: Saarella kuvattiin vuosina 2015–2016 elokuvia "" ja "".


title: Ektoplasma (parapsykologia)

text: Ektoplasma (kreikk. "ektos" 'ulkopuolella', "plasma" 'muottiin valettu hahmo') tarkoittaa parapsykologiassa etenkin spiritismiin yhdistettävää nimitystä aineesta, joka saa aikaan niin sanotun "fysikaalisen mediumismin" eli henkimaailman materialisoitumisen. Ektoplasman väitetään olevan joko meedioiden tuottamaa tai henkimaailmasta peräisin olevaa ainetta.


title: Ektoplasma (parapsykologia)

text: Spiritistit yhdistävät ektoplasman usein elämänvoimaan, jonka erittäminen vaatii spiritistin sielun irtautumisen ruumiista. Tämä yhdistää ektoplasman vitalismiin eli käsitykseen siitä, että elämä sisältäisi yliluonnollista elämänvoimaa, jota voitaisiin kuvata tieteellisesti. Mediumin väitetään olevan ihminen jolla eri aineiden tilat ovat heikosti kiinni toisisaan ja siten kykenee lainaamaan vainajalle omaa ainettaan ektoplasmana jolloin vainaja voi ottaa hahmon tehdäkseen itsensä kuuluvaksi, nähtäväksi ja kosketeltavaksi. Hahmolta voi mitata pulssin ja hengityksen lääketieteellisesti ja sen kanssa voi puhua. Meedioita on punnittu tämän jälkeen ja he ovat olleet jopa puolet kevyempiä. Hän on myös antanut vainajalle kaasumaisia, juoksevia ja kiinteitä aineita, sillä eetteriaineet eivät tietenkään paina mitään. Tätä sanotaan dematerialisaatioksi minkä väitetään liittyvän meedion suureen ektoplasman tarpeeseen


title: Ektoplasma (parapsykologia)

text: Esitetyt kuvaukset ektoplasman ominaisuuksista vaihtelevat runsaasti: esimerkiksi joskus ektoplasman kerrotaan hohtavan pimeässä, joskus taas ei. Joskus kerrotaan, että sitä voi koskettaa vaaratta, joskus sen koskettamisen väitetään olevan vaarallista tai muuten tabu, sen sanotaan myös olevan valonarkaa ja erityisesti salamavalonarkaa. Ektoplasma voi myös olla limamaista tai nestettä. Spiritistit vetoavat siihen, että ektoplasman ominaisuudet vaihtelevat, koska se on täysin riippuvainen sekä ektoplasman käyttötarkoituksesta että meedion kyvyistä. Ektoplasman vastustajien mielestä tämä yhdistettynä siihen, että ektoplasmaa ei koskaan ole saatu kerätyksi eikä alistetuksi tieteelliseen tutkimukseen, kertovat siitä, että ektoplasma on kuvitteellista.


title: Endogeeninen

text: Endogeeninen eli sisäsyntyinen sekä sen vastakohta eksogeeninen eli ulkosyntyinen liittyvät seuraaviin asioihin:


title: Alhola

text: Alhola on MTV Teatteritoimituksen tuottama neliosainen minisarja, joka esitettiin Yle TV2 -kanavalla kevättalvella 1991. Sarjan ohjasi Jaakko Pyhälä ja käsikirjoitti Jari Forsman. Tuottajana toimi Peppi Kajanne. Pääosia esitti teatteriryhmänä ja rock-yhtyeenä tunnettu Motelli Skronkle.


title: Alhola

text: Sarjan tapahtumapaikka on pieni suomalainen maalaiskylä, jossa aikamiespojat Lassi, Unni ja Manu Alhola asuvat edelleen äitinsä kuoleman jälkeen kotitilallaan. Kukaan pojista ei käy töissä, vaan perheen nuorinkin – kolmekymppinen Manu – on jo eläkkeellä. Alholoiden tuttavapiiriin kuuluu viinaanmenevä Pauli, jolla on tapana tehdä äidilleen nauhoituksia Panasonic-mankalla. ""Kello on taas kaksikymmentä vajaa neljä – ja äiti, en ole vielä puhunut tästä asiasta – mutta nyt en ole kahteen viikkoon ottanut viin.."", krapulainen Pauli ennättää supattaa kasetille, ennen kuin hänet keskeyttää kylään tuleva Lassi.


title: Alhola

text:
Liki naapurissa asuvan Nesiän lahkolaisperheen isä, saarnaaja Väinö, kovasti ihailee hikisiä lihaksia:""Kreikassa nuoret pojat painivat alasti ja heidän vartalonsa oli öljytty."" Hänen poikansa Petteri on eri mieltä:""Paini on rumaa. Hyi, että se onkin rumaa.""
""Kyllä Petteri pitää samasta kuin isänsä!"", toteaa Mamma Nesiä napakasti. Kun Petteri on ollut tuhma, hänen pitää näyttää pyllyä isälle, ja isä sivaltaa märällä vaatteella. ""Isä on löytänyt Sanan. Isällä on oikeus sanoa kaikille kaikenlaista, sillä isän kieli puhuu totta.""


title: Alhola

text: Alholan nyrjähtänyt maailma muistuttaa hieman Matti Ijäksen Katsastusta.


title: Myrmekologia

text: Myrmekologia on muurahaisiin erikoistunut tutkimusala. Myrmekologiaa tutkivia tieteilijöitä kutsutaan myrmekologeiksi. Myrmekologit ovat monesti myös etologian tutkijoita.


title: Myrmekologia

text: Tieteenalan nimen kehitti amerikkalainen tiedemies William Morton Wheeler (1865–1937) muinaiskreikan sanan μύρμηξ (múrmēx), "muurahainen" pohjalta.


title: Jousiammunta kesäolympialaisissa 1908 – naisten kaksoiskansalliskierros

text: Jousiammunnan kansallinen kierros oli vuoden 1908 Lontoon olympialaisten ainut jousiammuntakilpailu, johon naiset saivat osallistua. Kilpailu järjestettiin 17. ja 18. heinäkuuta kahtena kierroksena. Molemmilla kierroksilla ammuttiin 48 nuolta 60 jaardin etäisyydeltä ja 24 nuolta 50 jaardin etäisyydeltä, eli yhteensä 144 nuolta kilpailussa.


text: Kaikki kilpailijat olivat Britanniasta. Voittoon ylsi 688 pisteellä 53-vuotias Sybil Fenton "Queenie" Newall (1854–1929), joka näin asetti olympiavoittajien ikäennätyksen naisten osalta.


title: Lottie Dod

text: Charlotte ”Lottie” Dod (24. syyskuuta 1871 – 27. kesäkuuta 1960) oli englantilainen urheilija, joka voitti tenniksessä Wimbledonin turnauksen viisi kertaa, ensimmäisen kerran viisitoistavuotiaana, ja hopeaa jousiammunnassa Lontoon olympialaisten kansallisella kierroksella vuonna 1908. Näiden lisäksi hän voitti naisten amatöörigolfmestaruuden 1904 ja pelasi kahdesti Englannin naisten kansallisessa maahockeyjoukkueessa, jota oli perustamassa.


title: Lottie Dod

text: Dod oli kotoisin Bebingtonista, Cheshiresta. Hänen liverpoolilainen isänsä Joseph Dod teki omaisuuden puuvillakaupalla: Lottien ja hänen veljensä Willyn ei ikinä tarvinnut tehdä työtä. Lisäksi hänellä oli sisar Annie ja toinen veli Tony. Kaikki sisarukset harrastivat urheilua, veli Willy Dod voitti kultaa vuoden 1908 olympialaisten jousiammunnassa. Perheen Edgeworthin tilan lähelle rakennettiin kaksi tenniskenttää Lottien ollessa yhdeksänvuotias ja koko sisarusparvi alkoi pelata vuonna 1873 keksittyä muodikasta tennistä.


title: Lottie Dod

text: Lottie Dodin pelityyliä pidettiin eriskummallisena, vaikka se nykyään näyttäisi aivan nykyaikaiselta. Siskonsa Annien kanssa hän osallistui vuoden 1883 pohjoisen mestaruuskisoihin Manchesterissa. He hävisivät ensimmäisellä kierroksella nelinpelissä. Vuonna 1885 hän hävisi samassa turnauksessa hallitsevalle Wimbledonin mestari Maud Watsonille loppuottelussa ja voitti Annien kanssa nelinpelin. Lehdistössä hän sai lempinimen ”Little Wonder”.


title: Lottie Dod

text: Dodista tuli vähitellen huippupelaaja, ja hän osallistui Wimbledonin turnaukseen ensimmäisen kerran vuonna 1887. Kuudesta kilpailijasta hän selviytyi voittajaksi lyöden hallitsevan mestarin Blanche Bingleyn 6–2, 6–0. Sama toistui seuraavana vuonna luvuin 6–3, 6–3.


title: Lottie Dod

text: Vuonna 1889 Dod ei osallistunut Wimbledoniin, koska hän oli purjehtimassa ystäviensä kanssa Skotlannin rannikolla. Vuonna 1890 hän ei osallistunut lajiin lainkaan, mutta voitti Wimbledonin 1891, 1892 ja 1893.


title: Lottie Dod

text: Talviurheilua hän lähti harrastamaan 1895 veljensä Tonyn kanssa 1895 Sankt Moritziin, joka oli hyvin suosittu matkailukohde. Pitkän pyöräilymatkan jälkeen Italiassa, he palasivat Sankt Moritziin marraskuussa 1896. Kesällä 1897 oli vuorossa patikointia Norjassa.


title: Lottie Dod

text: Naisten maahockey oli vielä melko tuntematonta, kun Dod kiinnostui lajista 1897. Hän oli yksi Spitalin hockey clubin perustajia. Vuonna 1899 hänestä tuli Cheshiren kreivikunnan joukkueen kapteeni. Hän pelasi maaliskuussa kansallisessa Englannin joukkueessa, joka voitti Irlannin 3–1. Vuoden 1900 ottelussa Dod teki molemmat maalit ja varmisti Englannille 2–1-voiton. Hän ei kuitenkaan päässyt pelaamaan Walesia vastaan iskiaksen takia.


title: Lottie Dod

text: Perhe lopetti täysin urheilun, kun äiti kuoli 1. elokuuta 1901, ja Dod menetti kiinnostuksensa maahockeyhin tänä aikana.


title: Lottie Dod

text: Syksyllä Dod ja veljensä myivät Edgeworthin tilan ja muuttivat lähelle Newburya Berkshireen. He olivat harjoitelleet jousiammuntaa aiemminkin, mutta täällä kaikki liittyivät Welford Park Archersin jäseniksi. Koska yksi heidän esi-isistään oli komentanut englantilaisia pitkäjousimiehiä Agincourtin taistelussa 1415, laji oli selvästi sopiva.


title: Lottie Dod

text: Lottie Dod voitti ensimmäisen kilpailunsa 1906 ja pääsi viidenneksi lajin "de facto" englanninmestaruuskilpailussa, "Grand National"issa 1906, 1907 ja 1908. Vuoden 1908 tulos antoi hänelle oikeuden paikkaan Britannian olympiajoukkueessa. Olympialaisten naisten jousiammuntaan osallistui vain brittejä, mutta ilman huippuampujaa Alice Leghia. Dod johti ensimmäisen päivän sateista kilpailua, mutta Queenie Newall ohitti hänet seuraavana päivänä ja voitti. Dodin veli Willy voitti kultaa miesten kilpailussa.


title: Lottie Dod

text: Vuonna 1910 Dod oli lähellä "Grand Nationalin" voittoa, mutta jäi toiseksi seuraavana päivänä. Kun Welford Archers lakkautettiin vuoden 1911 lopussa, Dodin pitkä kilpaura jäi.


title: Lottie Dod

text: Vuonna 1913 Willy ja Lottie muuttivat uuteen taloon Bidefordiin Tonyn mentyä naimisiin. Kun ensimmäinen maailmansota syttyi, Willy liittyi The Royal Fusiliersiin ja Lottie työskenteli sairaanhoitajana Englannissa. Hän sai Punaisen Ristin ansiomitalin yli tuhannesta työtunnista.


title: Lottie Dod

text: Lottie Dod asui Lontoossa ja Devonissa, ja oli aina katsomassa Wimbledonia aina 80-vuotiaaksi asti. Kun hänen veljensä Willy kuoli 1954, hän asui vanhainkodeissa, viimeisenä Birchy Hill Nursing Homessa Swayssa.


title: Grigori Perelman

text: Grigori Jakovlevitš Perelman (, s. 13. kesäkuuta 1966, Leningrad, Neuvostoliitto) on venäläinen matemaatikko, joka on tehnyt uraauurtavia tutkimuksia Riemannin geometrian ja geometrisen topologian parissa. Hän ratkaisi Thurstonin geometrisointiotaksuman, jonka avulla hän todisti Poincarén otaksuman, jota pidettiin yhtenä maailman haastavimpana ja tärkeimpänä matemaattisena ongelmana.